Офлокорт – medu.uz – Дорилар ҳақида маълумотлар ўзбек тилида\nHome Йўриқномалар Офлокорт\nПрепаратнинг савдо номи: Офлокорт\nфаол модда: офлоксацин – 200 мг;\nёрдамчи моддалар: натрий хлориди – 900 мг; инъекция учун сув – 100 мл гача.\nТаърифи: тиниқ оч-сариқ рангли эритма.\nФармакотерапевтик гуруҳи: Антибиотик (фторхинолонлар гуруҳи).\nАТХ коди: J01MA01\nКенг бактерицид таъсир доирасига эга бўлган микробларга қарши фторхинолонлар гуруҳига мансуб бактерияларга қарши препаратдир. Бактерия ДНК сининг юқори спираллашувини ва шу тарзда унинг турғунлигини таъминловчи ДНК-гираза ферментига таъсир қилади (ДНК занжирини барқарорсизлантириш микроорганизмларни нобуд бўлишига олиб келади).\nβ-лактамазалар ишлаб чиқарувчи микроорганизмларга ва тез ўсувчи атипик микобактерияларга нисбатан фаол.\nОфлоксацинга сезгир микроорганизмлар:\nГрамманфий: Энтеробактериялар: Citrobacter spp., Edwardsiella tarda, Enterobacter spp., Escherichia coli, Hafnia alvei, Hafnia spp., Klebsiella pneumonia, Klebsiella spp., Proteus mirabilis, Proteus spp., Proteus vulgaris., Providencia spp., Salmonella spp., Serratia marcescens, Shigella sonnei, Shigella spp. Бошқалар: Aeromonas hydrophila, Bordetella parapertussis, Bordetella pertussis, Brucella spp., Campylobacter jejuni, Haemophilus ducreyi, Haemophilus influenza, Legionella spp., Neisseria gonorrhoeae, Neisseria meningitides, Pseudomonas aeruginosa, Serratia spp., Vibrio cholera, Vibrio parahaemolyticus, Yersinia enterocolitica. Граммусбат: Стафилококклар: Staphylococcus aureus, Staphylococcus epidermidis, Staphylococcus spp. Бошқалар: Propionibacterium acnes.\nОфлоксацинга ўртача сезгир микроорганизмлар:\nГрамманфий: Баъзи хужайра ичи қўзғатувчилари: Acinetobacter, Chlamydia spp., Helicobacter pylori, Legionella pneumophila, Listeria monocytogenes, Mycobacterium tuberculosis, Mycoplasma hominis, Mycoplasma pneumonia, Serratia marcescens, Ureaplasma realiticum.\nОфлоксацинга сезгирлиги камроқ микроорганизмлар:\nГрамманфий: Стрептококклар: Streptococcus pneumonia, Streptococcus pyogenes, Streptococcus viridans. Бошқалар: Clostridium perfringens, Corynebacterium spp., Enterococcus faecalis, Gardnerella vaginalis, Listeria monocytogenes, Mycobacterium fortuitum, Mycobacterium tuberculosis.\nОфлоксацинга чидамли микроорганизмлар:\nTreponema pallidum га нисбатан фаол эмас.\nBacteroides fragilis, Bacteroides spp., Clostridium difficile, Eubacterium spp., Fusobacterium spp., Nocardia asteroids, Peptococcus spp., Peptostreptococcus spp., Pseudomonas cepacia, Pseudomonas maltophilia, Treponema pallidum, Ureaplasma urealiticum.\nФлоксуролнинг 200 мг бир марталик инфузиясидан кейин 60 минут ичида унинг қондаги максимал концентрацияси (Cmax) 2,7 мкг/мл ни, юборилгандан 12 соатдан кейин эса 0,3 мкг/мл ни ташкил қилади.\nМувозанат тенг концентрацияларга 4 инфузиядан сўнг эришилади. Флоксуролни вена ичига (в/и) 200 мг дозада ҳар 12 соатда 7 кун давомида юборилганда, унинг ўртача максимал ва минимал мувозанат концентрациялари мувофиқ равишда 2,9 ва 0,5 мкг/мл ни ташкил қилади.\nФлоксурол организмнинг кўпгина тўқима ва суюқ муҳитларига кенг киради: ҳужайралар (лейкоцитлар, альвеоляр макрофаглар), сўлак, бронхиал шиллиқ, сафро, кўз ёш ва орқа мия суюқлиги, йиринг, ўпка, юмшоқ тўқималар, суяклар, қорин бўшлиғи ва кичик чаноқ аъзолари, простата бези ҳамда тери.\nГЭТ (гематоэнцефаолик тўсиқ), йўлдош тўсиғидан яхши ўтади, кўкрак сути билан чиқарилади. Бош мия қобиғининг яллиғланган ва яллиғланмаган ҳолатларида орқа мия суюқлигига ўтади (14-60%).\nҚон плазмаси оқсиллари билан боғланиши 20-25% ни ташкил қилади.\nN-оксид офлоксацин ва диметилофлоксацин ҳосил қилган ҳолда жигарда метаболизмга учрайди (тахминан 5%). Ярим чиқарилиш даври (T1/2) 6-7 соат. Препаратнинг буйрак клиренси минутига 173 мл, умумий клиренси эса минутига 214 мл ни ташкил қилади. Дозанинг 80% ўзгармаган ҳолда буйраклар орқали, кам қисми аҳлат билан чиқарилади. Буйракдан ташқари клиренси 20% дан кам. Бир марталик 200 мг дозада қўлланилганида, сийдикда 20-24 соатдан кейин аниқланади.\nФлоксурол постантибиотик таъсир кўрсатади.\nЖигар ва буйрак касалликларида чиқарилиши секинлашиши мумкин, буйрак етишмовчилигида (креатинин клиренси (КК) минутига 50 мл дан ва камроқ) T1/2 15-16 соатгача ошиши мумкин. Такрорий буюрилиши унинг тўпланишига олиб келмайди. Гемодиализ вақтида 10-30% препарат йуқотилади. Кекса ёшдаги беморларда КК ўртача минутига 50 мл бўлганида T1/2 13 соатгача ошиши мумкин.\nнафас йўллари инфекциялари (бронхит, пневмония);\nЛОР-аъзолари инфекциялари (синусит, фарингит, ўрта отит (шу жумладан ўткир ва сурункали бактериал ташқи ва ўрта отит, қулоқ пардаси перфорацияси ёки тимпанопункция билан кечувчи отит, ларингит, трахеит);\nтери ва юмшоқ тўқималар инфекциялари (фурункулёз, сарамас касаллиги, ётоқ яралари, инфекцияланган жароҳатлар) (Staphylococcus aureus, Streptococcus pyogenes или Proteus mirabilis);\nсуяк ва бўғимлар инфекциялари (остеомиелит);\nқорин бўшлиғи, меъда-ичак йўллари ва ўт чиқариш йўллари инфекциялари (бактериал энтеритдан ташқари);\nбуйраклар (пиелонефрит) ва сийдик чиқарув йўллари (цистит, уретрит (гонококксиз тури – Chlamydia trachomatis чақирган) (Citrobacter diversus, Enterobacter aerogenes, Escherichia coli, Klebsiella pneumoniae, Proteus mirabilis, Pseudomonas aeruginosa)) инфекциялари;\nкичик чаноқ (эндометрит, сальпингит, офорит, цервицит (гонококксиз тури – Chlamydia trachomatis чақирган), параметрит, простатит) ва жинсий аъзолар (кольпит, орхит, эпидидимит, микоплазмоз) инфекциялари;\nтуберкулёз (мажмуавий даволаш таркибида);\nтуберкулёз ва ўпка фибрози фонидаги респиратор инфекциялар;\nиммун ҳолати бузилиши бўлган беморларда инфекциялар олдини олиш учун (шу жумладан нейтропенияда);\nшигиллёз ва сальмонеллёз;\nкўрув аъзолари инфекциялари (мугуз парданинг бактериал яраси, конъюнктивит, блефарит, мейбомит (говмичча), дакриоцистит, кератит, кўзнинг хламидияли инфекциялари);\nёт моддаларни олиб ташлаш ва кўз жароҳати юзасидан ўтказиладиган жарроҳлик амалиётларидан сўнг операциядан кейинги даврдаги инфекцияларни олдини олиш учун қўлланади.\nПрепарат в/и томчилаб юборилади (секин юбориш керак, оқим билан юбориш тавсия қилинмайди).\nДоза касаллик оғирлиги, инфекция тури, организм ҳолати, беморнинг ёши, вазни ва буйрак фаолиятига қараб аниқланади.\nДаволашни 200 мг препаратни в/и (30-60 минут давомида) юбориш билан бошланади. Даволаш давомийлиги касалликнинг кечишига боғлиқ ва кўп ҳолларда 7-10 кунни ташкил қилади (қуйи сийдик йўлларининг асоратсиз инфекцияларида даволаш курси 3-5 кун ташкил қилади).\nПрепаратни беморнинг ҳарорати ва умумий аҳволи яхшиланганидан сўнг яна 3 кун давомида юбориш керак. Беморнинг ҳолати яхшиланганидан сўнг, даволашни, препаратнинг перорал шаклида, худди шундай суткалик дозада давом эттириш тавсия этилади.\nДаволаш давомийлиги 2 ойдан ошмаслиги керак.\nсийдик чиқарув йўллари инфекцияларида препарат 100 мг дан суткасига 1-2 марта буюрилади;\nбуйрак ва жинсий азолар инфекцияларида препарат 100 мг дан 200 мг гача, суткасига 2 марта буюрилади;\nнафас йўллари, шунингдек ЛОР-аъзолари инфекциялари, тери ва юмшоқ тўқималар, суяк ва бўғимлар, қорин бўшлиғи инфекциялари, септик инфекцияларда 200 мг дан суткасига 2 марта буюрилади;\nзарур ҳолатларда доза суткасига 2 марта 400 мг гача оширилади;\nиммунитети яққол пасайган беморларда инфекциялар олдини олиш учун суткасига 400-600 мг дан буюрилади; зарур ҳолатларда в/и томчилатиб 200 мг дан 5% ли декстроза эритмасида юборилади. Инфузия давомийлиги 30 минут.\nБолалар. Бунда суткалик ўртача доза тана вазнидан 7,5 мг/кг, максимал – 15 мг/кг ни ташкил қилади.\nАлоҳида клиник ҳолатлардаги қўллаш усули ва дозалари\nБуйрак фаолияти бузилиши бўлган беморларда (КК минутига 50 дан 20 мл гача) бир марталик доза, ўртача тавсия этилган дозанинг 50% ни ташкил қилиши керак (суткасига 2 марта буюрилганида). Бир марталик дозани бутунлигича суткасига 1 марта юбориш ҳам мумкин. Минутига КК 20 мл дан кам бўлганида бошланғич доза 200 мг ни ташкил қилади, сўнг препарат суткасига 100 мг дан юборилади.\nПеритонеал диализда ва гемодиализда бўлган беморларга препарат 100 мг дан ҳар 24 соатда юборилади.\nБуйрак етишмовчилигида максимал суткалик доза 400 мг ни ташкил қилади.\nАллергик реакциялар: тери тошмаси, қичишиш, эшакеми, аллергик пневмонит, аллергик нефрит, эозинофилия, иситма, ангионевротик шиш (Квинке шиши), бронхоспазм, кўп шаклли экссудатив эритема (шу жумладан хавфли эксудатив эритема ёки Стивенс-Джонсон синдроми), токсик эпидермал некролиз (Лайелл синдроми), фотосенсибилизация, анафилактик шок.\nЮрак-қон томир тизими томонидан: тахикардия, АБ (артериал босим) нинг пасайиши (АБ нинг кескин пасайишида юбориш тўхтатилади), васкулит, коллапс.\nМарказий ва периферик нерв тизими томонидан: бош оғриғи, бош айланиши, қатъиятсиз ҳаракатлар, тремор, тиришишлар, қўл ва оёқлар увушиши ҳамда парастезияси, жадал туш куришлар, тунги даҳшатлар, психотик реакциялар, ҳавоторлик, психомотор қўзғалиши, фобиялар, депрессия, онгнинг чалкашиши, галлюцинациялар, бош мия ичи босимининг ошиши.\nСезги аъзолари томонидан: ранг ажратишнинг бузилиши, диплопия, таъм, ҳид билиш ва мувозанатнинг бузилиши.\nОвқат ҳазм қилиш тизими томонидан: гастралгия, анорексия, кўнгил айниши, қусиш, диарея, метеоризм, абдоминал оғриқлар, жигар трансаминазалари фаоллигининг ошиши, гипербилирубинемия, холестатик сариқлик, соҳтамембраноз энтероколит.\nСийдик чиқарув тизими томонидан: ўткир интерстициал нефрит, буйрак фаолиятининг бузилиши, гиперкреатининемия, мочевина миқдорининг ошиши, вагинит.\nТаянч-ҳаракат тизими томонидан: тендинит, миалгиялар, артралгиялар, тендосиновит, пай узилиши.\nҚон яратиш тизими томонидан: лейкопениия, агранулоцитоз, анемия, тромбоцитопения, панцитопения, гемолитик ва апластик анемия.\nДерматологик реакциялар: нуқтали қон қуйилишлари, буллёз геморрагик дерматит, томирлар жароҳатланганидан далолат берувчи папулёз тошма (васкулит).\nМаҳаллий реакциялар: оғриқ, юбориш жойидаги оғриқ, тромбофлебит.\nБошқалар: ҳолсизлик, дисбактериоз, суперинфекция, гипогликемия (қандли диабети мавжуд беморларда).\nпрепаратга ёки бошқа хинолонларга нисбатан юқори сезувчанлик;\nтутқаноқ (шу жумладан анамнезда);\nтиришиш бўсағасини пасаиши билан кечувчи МНТ (марказий нерв тизими) жароҳатланиши (шу жумладан бош мия жароҳатларидан, инсульт ёки МНТ даги яллиғланиш жараёнларидан сўнг);\nанамнезида фторхинолонлар билан боғлиқ бўлган пайларнинг жароҳатланиши;\nҳомиладорлик ва лактацияда қўллаш мумкин эмас.\nбош мия қон томирлари атеросклерози;\nмия қон айланишининг бузилиши (шу жумладан анамнезида);\nМНТ нинг органик жароҳатланиши;\n18 ёшгача бўлган болалар (скелет шаклланиш жараёнининг тугалланишигача);\nQT интервалининг узайиши;\nI A (хинидин, прокаинамид) ёки III (амиодарон, соталол) синфига мансуб бўлган аритмияга қарши воситаларни қабул қилувчи беморларда эҳтиёткорлик билан қўллаш керак.\nТеофиллин билан бир вақтда қўлланганида офлоксацин унинг клиренсини 25% га камайтиради (бир вақтда қўлланганида теофиллиннинг дозасини камайтириш лозим).\nЦиметидин, фуросемид, метотрексат ва каналчалар секрециясини блокловчи препаратлар билан бир вақтда қўлланганида офлоксациннинг қондаги концентрацияси ошади.\nОфлоксацин глибенкламиднинг плазмади концентрациясини оширади.\nБилвосита антикоагулянтлар – K витамини антагонистлари билан бир вақтда қўлланганида қон ивиш тизимини назорат қилиш лозим.\nНЯҚВ (ностероид ялиғланишга қарши воситалар), нитроимидазол ҳосилалари ва метилксантинлар билан бир вақтда қўлланганида нейротоксик самараларнинг ривожланиш ҳавфи ошади.\nГКС (глюкокортикостероидлар) билан бир вақтда қўлланганида, айниқса кексаларда, пайларнинг узилиш ҳавфи ошади.\nСийдикни ишқорийлаштирувчи препаратлар билан қўлланганида (карбоангидраза ингибиторлари, цитратлар, натрий бикарбонати) кристаллурия ва нефротоксик самаралар ҳавфи ошади.\nОфлоксациннинг прокаинамид билан бир вақтда қўлланилиши прокаинамиднинг қондаги миқдори оритишига олиб келади.\nОфлоксацин антигипертензив воситалар ёки анестети воситалар, барбитуратлар билан бир вақтда қўлланилганида, баъзи ҳолатларда артериал тўсатдан пасайиб кетишини кузатиш мумкин.\nОфлоксацинни юқори дозаларда каналчалар секрецияси орқали чиқарилувчи дори воситалари билан бир вақтда юборилиши, улар чиқарилишининг камайиши ҳисобига плазматик концентрациялари ошишига олиб келиши мумкин.\nВарфарин ёки унинг ҳосилалари билан бир вақтда юборилганида протромбин вақтини кузатиш ёки ивишга оид бошқа текширувларни ўтказиш керак.\nДиабетга қарши перорал воситалар, инсулин билан бир вақтда юборилганида гипогликемия ёки гипергликемия бўлиши мумкин.\nОфлоксацинни бета-лактам антибиотиклар, аминогликозидлар ва метронидазол билан бир вақтда қўллаганда ўзаро аддитив таъсир кузатилади.\nЦиметидиннинг қўлланилиши баъзи хинолонларнинг ярим чиқарилиш даврини азминча даражада оширади.\nЦиклоспорин ва офлоксацин бир вақтда қўлланилганида, циклоспориннинг зардобдаги концентрацияси ошади.\nХинолоннинг кўпчилик микробларга қарши препаратлари цитохром Р450 нинг фермент фаоллигини ингибиция қилади. Баъзи препаратларнинг (масалан циклоспорин, теофилин, метилксантил, варфарин ва бошқалар) офлоксацин билан бир вақтда қўлланилиши, уларнинг ярим чиқарилиш даврини ошириши мумкин.\nПробенецид ва офлоксациннинг бир вақтда қўлланилиши, буйракларнинг чиқарувчи каналчаларига таъсир кўрсатади.\nФармацевтик ўзаро таъсири\nОфлоксацин эритмаси қуйидаги инфузион эритмалар билан мутаносиб: натрий хлоридининг изотоник эритмаси, Рингер эритмаси, фруктозанинг 5% ли эритмаси, декстрозанинг (глюкозанинг) 5% ли эритмаси.\nОфлоксацин пневмококклар чақирадиган пневмонияда танлов мувофиқ препарати ҳисобланмайди, ўткир тонзиллитни даволашда қўлланилмайди ва сифилисни даволашда самарали эмас.\nТуберкулёзнинг бактериологик ташхисида сохта манфий натижалар пайдо бўлиши мумкин (Mycobacterium tuberculosis ажралишига тўсқинлик қилади).\nГонореяни қисқа даволаш вақтида юқори дозада қўлланиладиган микробларга қарши препаратлар сифилиснинг инкубация даврини ниқоблаш ёки секинлаштириш мумкин. Гонореяли барча беморлар, ташхис даврида сифилисга нисбатан серологик ттекширувдан ўтишлари лозим. Офлоксацин қабул қилаётган беморлар уч ойдан кейин серологик текширувдан ўтишлари лозим.\nПрепаратни қўллаш фонида этанол истеъмол қилиш мумкин эмас.\nВ/и тез юборилганда АБ пасайиши мумкин. Икки ойдан ортиқ ишлатиш тавсия қилинмайди. Препаратни қўллаш фонида қуёш ва УБ нурларидан сақланиш лозим.\nКам учрайдиган тенденит, айниқса кекса беморларда пайнинг узилишига олиб келиши мумкин (асосан ахилл пайининг). Тенденит белгилари пайдо бўлганида даволаш дархол тўхтатилади, ахилл пайининг иммобилизацияси амалга оширилади ва ортопед маслаҳатланиш керак.\nДиабети бўлган ва офлоксацин билан бирга гипогликемик препаратлар ёки инсулин қабул қилаётган беморларда глюкозанинг қондаги даражаси бузилиши мумкин, шу жумладан симптоматик гипергликемия ва гипогликемия. Бундай беморларнинг қондаги глюкоза даражасини диққат билан назорат қилиш лозим. Агар офлоксацин билан даволашни бошлаган беморларда гипогликемик реакциялар намоён бўлса, уни қўллашни тўхтатиш лозим.\nПрепаратни қўллаш вақтида кандидознинг (молочница) ривожланиш хавфи ошиши сабабли аёлларга қин тампонларини ишлатиш тавсия қилинмайди.\nДаволаш фонида мойиллиги мавжуд беморларда миастениянинг кечиши ёмонлаши, порфирия хуружлари жадаллашиши мумкин.\nХинолоннинг барча препаратлари каби офлоксацинни МНТ фаолияти бузилиши бўлган беморларда эҳтиёткорлик билан қўллаш лозим, чунки унинг қабули тутқаноқ ҳуружига сабаб бўлиши мумкин.\nЖигар ёки буйрак фаолияти бузилганида офлоксациннинг қондаги концентрациясини назорат қилиш лозим. Оғир буйрак ва жигар етишмовчилигида токсик самаралар ҳавфи ошади (дозани камайтириш талаб қилинади).\nКристаллуриядан сақланиш учун беморлар етарлича сув истеъмол қилишлари лозим.\nОғир ва/ёки узоқ муддатли диареяни даволаш вақтида ва/ёки даволашдан кейин препарат берилишини бекор қилувчи ва тегишли даволашни (ичга ванкомицин, тейкопланин ёки метронидазол) талаб қилувчи соҳта мембраноз колит ташхисини истисно қилиш лозим.\nОфлоксацин препаратга чидамли микроорганизмлар кўпайиши билан боғлиқ бўлган иккиламчи инфекцияга сабаб бўлиши мумкин.\nБолаларда, тахмин қилинадиган клиник самарадорлиги ва ножўя таъсирлар ривожланиш эҳтимолини ҳисобга олган ҳолда препаратни, фақат ҳаёт учун ҳавфли инфекцияларда, камроқ токсикликка эга бўлган препаратларни қўллаш мумкин бўлмаганда қўлланилади.\nПрепаратни ҳомиладорлик ва лактация даврида қўллаш мумкин эмас.\nАвтомобилни бошқаришда ва юқори диққат ва тезкор психомотор реакцияларни талаб қилувчи бошқа потенциал хавфли фаолият турларида эҳтиёткорликка риоя қилиш лозим\nФақат шикастланмаган флаконлардаги тиниқ эритма ишлатилсин!\nСақлаш шароитига риоя қилмаслик ва нотўғри транспортировка қилиш натижасида флаконларда микроёриқлар пайдо бўлиши мумкин, унинг натижасида эритманинг микроблар билан ифлосланиш хавфи ошади.\nСтерил. Вена ичига.\nЎрамда кўрсатилган яроқлилик муддати тугаганидан сўнг ишлатилмасин ва болалар ололмайдиган жойда сақлансин.\nСимптомлар: бош айланиши, совуқ тери пайдо бўлиши, онгнинг чалкашиши, тормозланиш, дезориентация, уйқучанлик, тиришишлар, кўнгил айниши, қусиш, шиллиқ қаватларнинг эрозив шикастланиши.\nДаволаш: дезинтоксикацион, десенсибилизацияловчи ва симптоматик муолажа.\nИнфузия учун 200 мг/100 мл эритма 100 мл, 200 мл дан флаконларда.


Шри Ланкада 25 йиллик уруш тўхтади\nШри Ланка расмийларига кўра, ҳукумат қўшинлари "Тамил йўлбарслари" тирик қалқон сифатида фойдаланган тинч аҳоли вакилларини қутқаришга эришган.\n"Тамил йўлбарслари" гуруҳи вакили жангарилар “ўз қуроли овозини ўчиришга қарор қилган”нини маълум қилди. Мамлакат президенти Маҳинда Ражапакса эса 25 йил уруш қилган жангарилар устидан ғалабага эришилганини эълон қилди.\nШри Ланка ҳарбийлари матбуот вакилининг маълум қилишича, сўнгги 3 кун давом этган кураш натижасида жангарилар тамомила яксон қилинган.\nМатбуот вакили Бригадиер Удая Нанаяккара ҳукумат қўшинлари тўқнашувлар борган ҳудуддаги аҳоли вакилларининг ҳаммасини қутқарганини айтди. Ҳарбийларга кўра, "Тамил йўлбарслари" тинч аҳоли вакилларидан тирик қалқон сифатида фойдаланган.\nШри Ланка ҳарбийлари ҳукумат қўшинлари жанг ҳаракатлари чоғида 70 та жанггарини ўлдирганини маълум қилди. Лекин "Тамил йўлбарслари" етакчиси Велупиллай Прабҳакараннинг тақдири номаълум қолмоқда.\nСўнгги бор берган баёнотида Прабҳакаран тирик таслим бўлмаслигини айтиб, қасам ичган эди. Шри Ланка ҳукумат қўшинлари тахминича, "Тамил йўлбарслари" етакчилари ҳануз уруш ҳудудида бўлиши ва қўлга олиниши муқаррар бўлган паллада ўз жонига қасд қилишни кўзлаётган бўлиши мумкин.\n-"Тамил йўлбарслари" назорат қилган ҳудуднинг асосий қисми жангарилардан тозаланди. Қўшинлар ичкарига кирди ва фуқароларни қутқарди. Ҳозирча, фақат 800 квадрат метр атрофидаги ҳудуд жанггариларнинг қўлди қолди. Бу ерда "Тамил йўлбарслари"нинг бункерлари бор. У ерга яқинлаётган ҳарбийлар у ёқдан портлаш овозлари келаётгани, ёнғин кўринаётганини айтмоқда. Афтидан, улар ўз жонига қасд қилишга уринмоқда”,- деди Шри-Ланка ҳарбийлари матбуот вакили.\nУнга кўра, мамлакат ҳарбийлари тез орада "Тамил йўлбарслари" гуруҳи етакчиларини ҳам қўлга олади.\nБМТнинг мамлакат пойтахти Коломбо шаҳрида бўлган вакили Гордон Вейс ташкилот вакиллари уруш ҳудудидан олиб чиқилган аҳоли билан учрашишга ошиқаётганини айтди:\n- Бизнинг тушунишимизча, пайшанба кунидан буён бу ҳудудни 20 мингга яқин аҳоли тарк этган ва яна 30 мингдан 80 мингга қадар аҳоли ҳануз тўқнашувлар борган ҳудудда қолмоқда. Бу аслида Вашингтондаги Марказий паркка атига учта келадиган ҳудуд. Бу ерда жуда шиддатли отишмалар бўлган. Шу боис, биз бу ҳудудни тарк этаётган аҳоли тақдиридан жиддий хавотирдамиз. Тахминимизча, қурбон бўлган ва жароҳатланганлар сони кўпчиликни ташкил этади,- деди БМТнинг Коломбодаги вакили.\nЯкшанба куни шри ланкаликлар кўчаларга чиқиб, "Тамил йўлбарслари" батамом мавҳ этилганини нишонлади. Шанба куни мамлакат президенти Маҳинда Ражапакса Иорданияга сафари чоғида “Тамил йўлбарслари” устидан мутлоқ ғалаба қозонилганини эълон қилди.\n- Мен бу улуғ йиғин иштирокчиларига ўз ҳукуматим ниҳоят "Тамил йўлбарслари"ни маҳв қилганини маълум қилишдан фахрланаман. Мен энди "Тамил йўлбарслари"нинг ваҳшиёна ҳаракатларидан ҳоли бўлган юртга қайтаман,- деди Шри Ланка президенти.\nҲукумат қўшинлари ва "Тамил йўлбарслари" гуруҳи ўртасида 25 йил давом этган қуролли тўқнашувлар чоғида 70 мингдан зиёд одам қурбон бўлган ва бу кураш тарих саҳифаларига замонавий дунёнинг энг йирик низоси сифатида муҳрланди.\nБундан ташқари, "Тамил йўлбарслари" зиммасида кўплаб террорчилик хуружлари, суиқасдлар, шу жумладан, Ҳиндистоннинг собиқ Бош вазири Ражив Гандига суиқасд учун масъулият бор.\nБу қуролли гуруҳ АҚШ, Европа Иттифоқи ва Ҳиндистонда террорчи гуруҳ сифатида қайд этилган.


Террорчилар томонидан ядровий моддаларнинг транзит йўл билан олиб ўтилиши Марказий Осиё учун хавфли - Anhor\nAnhor Все посты Террорчилар томонидан ядровий моддаларнинг транзит йўл билан олиб ўтилиши Марказий Осиё учун хавфли\nМарказий Осиё террорчилар томонидан ядровий моддалар ва оммавий қирғин қуролига алоқаси бўлган ускуналар транзити учун қўлланиши мумкин, деб ҳисоблайди МДҲ Аксилтеррорчилик марказининг раҳбари, полиция генерал-полковниги Андрей Новиков. Бу ҳақда “РИА Новости” хабар беради.\n«Шунингдек биз яна бир эҳтимолий хавфни ҳисобга оляпмиз – бу МДҲ давлатлари, хусусан Марказий Осиё минтақаси мамлакатлари ҳудудидан ядровий ва бошқа хавфли материалларнинг ҳамда оммавий қирғин қуролига алоқаси бўлган технологиялар ва ускуналар олиб ўтилиши учун фойдаланиш эҳтимолининг мавжудлигидир», — деди Новиков МДҲ хавфсизлик органлари ва махсус хизматлари раҳбарларининг йиғилиши давомида.\nУнинг сўзларига кўра, ушбу йўналишлар Афғонистондан Европага гиёҳванд моддалар олиб ўтилиши учун ҳам қўлланиши мумкин.\nБунга мисол сифатида Новиков “Ислом давлати” террорчилик ташкилотининг шу йил июнь ойида берган баёнотини келтирди. Унда айтилишича, мазкур ташкилот ядровий қуролдан фойдаланиш ниятида.\n«Эслатиб ўтамиз, ушбу ташкилот жангарилари Ироқнинг Мосул шаҳрини қўлга олиб, бу ердаги маҳаллий университетдан бир неча ўн килограмм ядровий моддаларни қўлга туширган. Шунингдек улар қарийб бир миллиард АҚШ доллари миқдоридаги активларни ҳам қўлга киритган», – дейди генерал.\nБундан олдин Ироқ ҳукумати жангарилар томонидан ядровий материаллар ўғирлангани ҳақида БМТга хабар берганди. Ироқнинг БМТдаги элчиси Муҳаммад Али Ал-Ҳакимнинг БМТ Бош котиби Пан Ги Мунга юборган хатида айтилишича, Мосул шаҳри университети ҳудудида сақланаётган 40 кг га яқин уран бирикмалари экстремистларнинг қўлига тушган. Сал кейинроқ МАГАТЭ вакиллари ўғирланган уран тахминан кам бойитилганини ва катта хавф туғдирмаслигини билдирди.\n2023 йилгача камида 20 та давлат компаниясини хусусийлаштириш режалаштирилган


Шанхай университетида ўзбек тили бакалавр дастури очилди\nШанхай университетида ўзбек тили бакалавр дастури...\n17.11.2018 12:41 0 1166\n16-17 ноябрь кунлари Шанхай халқаро тадқиқотлар университетида бир қатор маданий-маърифий тадбирлар бўлиб ўтди ва ўзбек тили бакалавр дастури очилди. Бу ҳақда Ўзбек тили ва адабиёти университети матбуот хизмати хабар қилди.\nМазкур тарихий воқеа доирасида ўзбек маданияти ҳафталиги ҳам бўлиб ўтди. Ушбу тадбирнинг фахрий меҳмони, шунингдек асосий ташкилотчилардан бири бўлган ТошДЎТАУ ректори Шухрат Сирожиддинов, ҳамда Ўзбекистон томонидан - Шанхай Ҳамкорлик Ташкилоти раиси Владимир Норов иштирок этдилар. 17 ноябрь куни «Буюк Ипак йўлида умуминсоний ва миллий қадриятлар: тил, таълим ва маданият» ИВ халқаро илмий-амалий анжумани бўлиб ўтди ва мазкур анжуманда ректор Шуҳрат Сирожиддинов «Ўзбек адабиётида таржиманинг моҳияти тўғрисида» мақоласи билан нутқ сўзлади.\nБундан ташқари, ШХТУ Алишер Навоийнинг хитой тилига таржима қилинган китоблари тўпламини тақдим этди. Шуни таъкидлаш лозимки, Шанхай халқаро тадқиқотлар университети ТошДЎТАУнинг асосий ҳамкорларидан биридир. Бунга исбот сифатида ўзбек тилини ўрганаётган бир неча талабалар гуруҳини мисол келтириш мақсадга мувофиқ. Ушбу гуруҳларда ўзбек тили ўқитувчиси сифатида - ТошДЎТАУнинг ўзбек тилшунослиги кафедраси доценти Мардон Раҳматов фаолият юритмоқда. Университетларнинг ушбу ҳамкорлигининг муҳимлигини тасдиқлайдиган яна бир далил - ШХТУ биносининг ҳовлисида ўрнатилган Алишер Навоий ҳайкалидир.\nЎзбек тили Шанхай


hidoyat.uz – “Мовароуннаҳр” нашриётининг сайти - МУСТАҚИЛЛИК – БУЮК НЕЪМАТ\nИстиқлол туфайли динимиз ва миллий қадриятларимиз қайта тикланди. Ислом маданиятига мансуб бўлган минг йиллик тарихга эга, ўтмиш қаъридан оламга нур таратиб келган муборак обидалар – масжид ва мадрасалар мўмин-мусулмонларга қайтариб берилди. Инсоний қадриятларимизнинг асосини ташкил этган Ислом дини таълимотларидан элимиз яна баҳраманд бўла бошлади.\nВатанимиз мустақиллиги йилдан-йилга мустаҳкамланиб, Ўзбекистонимиз халқаро миқёсда ўзининг муносиб ўрнини эгаллаб, халқимизнинг турмуш даражаси, эл-юрт фаровонлиги янада равнақ топмоқда. Айниқса, ҳукуматимиз раҳбарияти мусулмонларнинг диний маросимлар ва ибодатларини эмин-эркин адо этишлари учун лозим бўлган барча қулайликларни яратиб бермоқда.\nИстиқлол шарофати билан юртдошларимиз муборак Байтни зиёрат этиш бахтига муяссар бўлишди. Ҳар йили минглаб фуқароларимиз энг қулай шароитларда ҳаж ва умра сафарига бориб, Ислом динининг бешинчи арконини адо этиб қайтмоқдалар.\nБугун диний таълим масканлари сони ўндан ошиб кетди. Айниқса, Юртбошимиз ташаббуслари билан 1999 йилда ташкил этилган Тошкент Ислом университетини алоҳида қайд этиш лозим. Ушбу билим даргоҳларида ҳам диний, ҳам дунёвий билимларни мукаммал эгаллаган етук кадрлар тайёрланмоқда.\nШундай қувончбахш воқеалардан яна бири Ислом дини ривожига муносиб улуш қўшган буюк алломалар хотирасини абадийлаштириш борасидаги хайрли ишлардир. Ўтган қисқа давр мобайнида буюк аждодларимизнинг таваллуд саналари тантанали тарзда нишонланди. Уларнинг хоки поклари мангу қўним топган гўшалар обод этилиб, зиёратгоҳлар барпо этилди.\nАйниқса, Президентимиз ташаббуслари билан таъмирланган Бухородаги Масжиди Калон, Самарақанддаги Шоҳи Зинда, Қаршидаги Кўк Гумбаз ва қайта қурилган Имом Бухорий ёдгорлик мажмуи, Ҳазрати Имом мажмуи, Баҳоуддин Нақшбанд, Абдулхолиқ Ғиждувоний, Бурҳониддин Марғиноний каби буюк алломаларимизнинг мақбараларини зиёрат қилган ҳар бир кишининг кўнгли яйрайди.\nДунёнинг турли мамлакатларидан келаётган сайёҳларнинг диққат марказида турган пойтахтимиздаги Ҳазрати Имом мажмуи шу кунларда алоҳида аҳамият касб этди десак, муболаға бўлмайди. Халқимиз маънавий меросининг муҳим қисми бўлган бу муборак қадамжонинг тарихимиз, маънавий ҳаётимиздаги ўрни ва аҳамиятини инобатга олган ҳолда, давлатимиз раҳбарининг ташаббуси билан кенг кўламли таъмирлаш, қурилиш ва ободонлаштириш ишлари амалга оширилди. Бароқхон мадрасаси, Тилла Шайх масжиди асл тароватини сақлаган ҳолда обод этилди. Шунингдек, мажмуа марказида Ўзбекистон мусулмонлари идорасининг янги биноси барпо этилди, қўш гумбазли, икки минорали муаззам янги масжид қад ростлади. Ушбу бетакрор иншоот нафақат пойтахтимиз, балки бутун юртимиздаги энг йирик масжид бўлди.\nБиз учун мустақиллик, йилда бир марта, фақат Мустақиллик байрамида эмас, ҳар куни, ҳар соат фикр юритиладиган, ҳар дам шукр қилинадиган, қадри, шарафи, бардавомлиги кўз қорачиғидай авайлаб асраладиган бебаҳо неъматдир. Унинг миқёси, кўлами, аҳамиятини англаш учун мустақилликда ўтаётган йигирма икки йилимизни советлар ҳукмронлиги остида кечирилган етмиш беш йиллик давр билан солиштириш, қиёслаш, ибратланиш, хулоса чиқариш кифоя қилади. Бунинг учун Яратганга тинмай шукрона айтишимиз, бугунги дориломон кунларимизнинг, берилган эркинликларнинг қадрига етишимиз лозим. Чунки Аллоҳ берган неъматларга шукр қилинса, Парвардигор уларни янада кўпайтириб беради. Ношукрлик эса заволга олиб келади. Аллоҳ таоло инсонларга берган ҳамма нарса неъмат саналади. Бироқ оқил инсон илм ва чиройли хулқни, жоҳил эса лаззат ва шаҳватларни неъмат билади. Айниқса, бу нарса Ислом дини равнақи, мусулмонларга яратилган эркинликлар ва шароитларда яққол кўзга ташланади. Мусулмонларимиз даҳрий совет тузумида нимага эришган эдилару мустақиллик даврида нималарга эга бўлишди? Ким эдигу, ким бўлдик? Бу ҳақда озгина мулоҳаза юритса, ўйлаб муқояса, мулоҳаза қилиб кўрса, ҳамма нарса ойдинлашади, ҳақиқат бор қадди билан намоён бўлади.\nХалқимизнинг асрий орзулари ушалган ушбу шодиёна кунларга осонликча етиб келганимиз йўқ. Бу йўлда ўтмишда қанчалаб қурбонлар берилган. Мана энди диний эътиқод ва ибодат эркинлиги, миллий қадриятларимиз, улуғ аждодларимизни муносиб қадрлаш бобида орзулар рўёбига эришиб турибмиз. Буларнинг ҳаммаси Истиқлолимиз шарофати, муҳтарам Президентимизнинг Ислом дини равнақи борасидаги оқилона сиёсати туфайлидир.\nШундай экан, мустақилликнинг қадрига етиб, динимиз ривожига ҳукуматимиз томонидан яратилаётган ғамхўрликларни Аллоҳнинг улуғ марҳамати деб қабул қилишимиз, бунинг шукронасини адо этишимиз лозим.


Хуршид ДЎСТМУХАМЕДОВ: «ЖУРНАЛИСТИКА СОҲАСИ, ИЛМИ ВА АМАЛИЁТИНИНГ ўЗГАРМАС ҚОНУНИЯТЛАРИ МАВЖУД» — Nargis.uz\nБугунги кун ўзбек журналистикамиз ривожи хусусида турли хил фикрлар, баҳслар тез-тез қулоққа чалинади. Кимдир уни қораласа, яна кимдир «ўтиш даври» журналистикасининг ҳолатини тасвирлашга уринади. Албатта ҳар қандай соҳа каби ўзбек миллий журналистикаси ҳам ўзига хос ютуқ ва камчиликлардан холи эмас. Бу борада мутахассисларнинг фикрини билиш мақсадида, республикамизнинг кўзга кўринган соҳа етакчилари, назариётчи ва амалиётчиларига бир хил саволлар билан мурожаат этган ҳолда, ҳозирги кун ўзбек миллий журналистикаси даражасини баҳолашга ва бу борада турли фикрларни йиғишга уриндик. Суҳбатдошимиз, филология фанлари доктори, доцент Хуршид Набиевич Дўстмуҳамедов.\n— Хуршид Набиевич, бугунги кун ўзбек миллий журналистикасини қандай баҳолайсиз?\n-Умуман олганда, мустақиллик йилларида миллий журналистикамиз тубдан ислоҳ қилинди. Матбуотимиз фундаментал бурилишлар даврини бошдан кечирди. Давр, жамият, сиёсат ўзгарган экан миллий матбуот, миллий журналистика ўзгармай қолиши мумкин эмас. Бу табиий ҳол. Лекин бошқа масала келиб чиқади: у ҳолда ҳукмрон сиёсий қарашлар ва об-ҳавога кўра ўзгарувчанлик табиатига эга бўлган журналистика ҳеч қачон мустақил соҳа бўлолмас экан-да? Истаймизми-йўқми, у БУГУНГИ кун талабларига бўйсунади, ҳокимият измида бўлган қарашлар тарғиботчисига айланади. Шундайми?\nБиринчидан, мамлакатимиздаги мавжуд ҳокимият илгари сураётган талаблар миллий манфаатлардан келиб чиқмоқда. Ислоҳотлар ҳам охир-оқибат мана шу манфаатга хизмат қилиши кўзда тутилмоқда. Ҳамон шундай экан, олиб борилаётган ислоҳотлар ва унинг натижаларини тарғиб қилишнинг ҳеч қандай ёмон ери йўқ. Бу нарса журналистикага тил теккизишга асос бўлолмайди.\nМасалага назарий жиҳатдан ёндошадиган бўлсак, бошқа мулоҳазалар келиб чиқади. Нима демоқчиман?\nҲар қандай миллий журналистика ўз даври ҳукмрон қарашлари хизматчиси, борингки, малайига айланиш-айланмаслиги бошқа масала. Бундан қатъи назар ЖУРНАЛИСТИКА соҳаси, илми ва амалиётининг ЎЗГАРМАС ҚОНУНИЯТЛАРИ МАВЖУД! Бу қонуниятлар – долзарблик, холислик, ҳаққонийлик! Буни қарангки, қайси миллий журналистика мазкур уч мезондан келиб чиққан ҳолда жиддий таҳлил қилинар экан, тўла-тўкис – 100 фоиз қониқиш ҳосил қилиш қийин. Ҳатто энг тараққий этган, барча имкониятлар етарли бўлган шароитларда ҳам бу 3 омилнинг у ёки бунисида кемтиклик, камчилик, нуқсон кўзга ташланмай иложи йўқ. Бунинг сабаблари жуда-жуда кўп. Лекин хулоса шуки, журналистика соҳа, фан, ижодий жараён махсули ўлароқ ўзининг доимий ўзгармас қонуниятларига, қадриятларига, мезонларига эга! Қайси журналистика бу талабларга нечоғли жавоб беради – бу саволнинг жавоби ҳам ҳар кимнинг ўзига ҳавола.\nБевосита бугунги ўзбек журналистикасига келсак, айтдим-ку, бизнинг журналистика ҳамон ўзгариш, янгиланиш, тобланиш ва изланиш жараёнларини бошдан кечирмоқда. Ижтимоий маънодаги эски андоза ва мезонлар бузилди, янгиси эса ҳали-хануз шаклланганича йўқ. Ҳаётий ақидалар, шаклланган стандартлар бузилгани каби журналиситикамизда анъана тусини олган стандартлар ҳам бузилди. Бу маъқулми-йўқми, барча эскидан воз кечиб барча янгиликлар икки қўллаб қбул қилинмоғи керакми ёки?..\nБу хусусда сўз очилса, баҳс қизиб кетади. Ҳар ким кўрпани ўз томонига тортади. Шахсий нуқтаи назарим: воз кечишга зинҳор ошиқмаслик даркор-р!.. Айниқса, йиллар мобайнида шаклланган, ҳаёт тажрибасидан ўтган кўникмалар авайланмоғи шарт. Битта ҳолат юзасидан фикр алмашайлик: шўро даврида матбуотга муносабат жиддий эди. Одамлар матбуот билан ҳисоблашарди. Эҳтимол, қўрқадиганлар ҳам йўқ эмасди. Буни шўро сиёсатининг дағдағаси дея талқин қилишмоқда. Дағдаға ўз йўлига, лекин сиёсат ўз йўлига, кенг омма матбуот билан, матбуот сўзи билан ҳисоблашарди. Матбуотдаги чиқишлар жойларда стихияли тарзда (ҳеч ким уюштирмасди) муҳокамаларга сабаб бўларди. Хўп, шўровий тамойиллардан воз кечсак кечибмиз, лекин ўша МУНОСАБАТ ўрнатишни тажриба сифатида ўрганайлик, унинг фойдали жойларини жорий қилайлик.\nГазетхондан келадиган бирорта хат, хабар, мурожаат эътиборсиз қолдирилмасди. “Бир хат изидан” қабилидаги хизмат сафарлари махсули ўлароқ материаллар алоҳида қизиқиш билан ўқиларди. Энди-чи?.. Айрим газеталарда “Хатларга жавоб берилмайди” деб эслатма берилади. Бундай эслатмалар менга, “Саломингга алик олинмайди” деган маънода жуда оғир ботади.\nУчинчи ҳолат. Газета-журнал чиқишларида ТАҲЛИЛ йўқолиб бормоқда. Лавҳа, очерк, эссе, журналист текшируви унутилмоқда. Ёш ва навқирон ҳамкасбларимиз орасида ушбу йўналишларда қойиллатиб қалам тебратадиганлари йўқ даражада. Матбуот саҳифаларида йўқолиб бормоқдами, демак, ўқувчиларни ҳам бой бермоқдамиз. Газетхонларни енгил-елпихўр ва олди-қочдихўр қилиб қўймоқдамиз.\nХуллас денг, сабаблар, баҳоналардан қатъи назар, миллий журналистикамизнинг бугунги ва эртанги тақдирига масъул мутахассислар, МИНБАРлар бу каби масалаларни четлаб ўтиш билан овора. Бошини қумга тиқиб олиб, ўзини душмандан асраган ҳисоблаган туяқушнинг аҳволи… аянчли…\nБир гапни ёзгандим: ҳар қандай матбуот ҳаётнинг кўзгуси ҳисобланади, яъни у ушбу жамиятда кечаётган барча воқеа-ҳодисаларни тошойнада акс этгани каби намойиш этмоғи зарур. Бордию, у ёки бу миллий матбуот ўз зиммасидаги мана шу миссияни адо этмаяптими, ўзининг ёлғон матбуот, сохта журналистика эканлигидан кўз юмиб, нонни нанна деб юрибдими, мана шуниси билан ҳам  — ҳаёт реаллигини кўрсата олмаётгани билан кўзгулик вазифасини ўтаётган ҳисобланади. Мавжуд ҳолатни акс эттираётган ҳисобланади.\nЖурналистиканинг ҳар қандай даврда, ҳар қандай шарт-шароитда ўзгармай қоладиган сеҳри, қудрати мана шунда!..\n— Журналистикада мувозанат бўлиши керакми?\n— Мувозанат инсон ҳаётининг барча соҳасида – ҳар қадам-ҳар лаҳзасида сақланмоғи керак. Журналистика кенг омманинг онги, тафаккури, бугуни ва эртаси, тақдири билан боғлиқ соҳа экан, мувозанат жуда-жуда зарур. Бунинг учун мувозанатни тўғри тушунмоқ, тўғри талқин этмоқ зарур.\n— Ҳозирги кунда ахборотга товар сифатида қаралаётган бир пайтда унинг холислик, объективлик тамойиллари йўқоладими?\n-БОЗОРда .ОЗОР кўп, ..ЗОР кўп, …ОР эса оз. Чунки бозорга алоҳида дуо кетган. Бир замонлар иймон-эътиқоди мустаҳкам одамлар бозорга борганда энгил-бошларини ўзгартирган эканлар, ҳатто бозордан қайтгач, баданни бир сидра поклаб ҳам олар эканлар. Соф маънавий маънода бу бежиз эмас. Чунки бозорда одамлар манфаат, нафс измида бўладилар. Бошқа иложи йўқ. Дунёда ахборот товар қиёфасига кирганига эса анча бўлган. Биз эса энди-энди ўрганмоқдамиз. Умуман, биз ҳали замонавий бозор психологиясини, бозор маданиятини чуқур ўзлаштирганимизча йўқ. Ҳалоллик, андиша сингари туйғуларимиз манфаат кўчаларида оёқости бўлишига гоҳ беэътибор, гоҳ лоқайд қараб ўтирибмиз. Холислик дейсизми? Бозорда ҳукмрон холислик қўлида эмас, манфаат измида. Шунга қарамай, аввалги савол жавобида айтилганидек, мувозанат айни шу жойларда жуда-жуда асқотади.\n-Журналистикада “образ” тушунчасини қандай изоҳлаган бўлар эдингиз?\n— Журналистикада образ тушунчаси жуда чуқур масала, мавзу. Бу хусусда қарашларим бир қадар шаклланган, таҳлилларим ҳам йўқ эмас. Жаҳон журналистикаси илмида бу масала алоҳида мавзу сифатида ўрганилганига шу вақтгача кўзим тушмади. Ваҳоланки, соҳамизнинг жон томири, таянч нуқтаси саволда назарда тутилган ОБРАЗ фалсафаси билан боғлиқ. Фундаментал таҳлил, тадқиқ учун, концептуал хулосалар чиқариш, тезислар ташлаш учун алоҳида объект бу!\n-Сўнгги йилларда ЮНЕСКО билан ҳамкорликда Ўзбекистон журналистларининг ахлоқий кодексини қабул қилиш устида иш олиб борилмоқда. Баъзи бир қоидалар “миллий менталитетимизга хос эмас” деган гаплар қулоққа чалинади. Этикада миллий хослик ўринлими?\n-Миллий журналистикамиз амалиёти учун асқотадиган касб кодексини яратиш устида иш олиб борилаётганидан хабарим бор. Бу ишга ЮНЕСКО бош қўшаётгани ҳам бор гап. Хориждан ташриф буюрган йирик ва нуфузли мутахассисларнинг анжуманларимизда қилган маърузаларини ҳам диққат билан эшитдим. Ҳаммаларини оталарига раҳмат. Бироқ…\nҚонунларимиз, кодексларимиз халқаро стандартларга жавоб беришини шу қадар кўп таъкидлаймизки, хориждан келган ҳар қандай мутахассиснинг йириклигига, нуфузига шу қадар ҳамду санолар ёғдирамизки, баъзан эриш туюлади одамга. Чет эл сафарларида ҳам ким маъруза ўқиса камида авлиёга, ҳизр бувага рўпара келгандек оғзимизни очиб ўтараверамиз. Синчиклаб қарасак-чи?.. Фавқулодда ақл йўқ. Фавқулодда Америка очганини кўрмайсиз. Бир суҳбатда муҳтарам Юртбошимиз хорижликларнинг олдида бўйнимизни қисиб ўтирадиган вақтлар ўтиб кетди, ҳеч кимдан кам эмаслигимизни кўрсатиб қўямиз, деган гаплари нақадар тўғрилигига имон келтираман.\nЖурналистнинг ахлоқ кодексига қайтсак. Мисол келтирай. Дунёдаги деярли барча кодексларда журналист ё мухбир хизмат юзасидан борган жойида, айниқса, тайёрланаётган материалга дахлдор шахслар иштирокида овқатланмаслиги, уларнинг транспортларидан фойдаланмаслиги, ҳар қандай катта-кичик совға-салом олишлардан ўзини тийиши зарурлиги алоҳида таъкидланган. Тўғри, бунга ҳеч қандай эътироз йўқ. ЮНЕСКОдан келган мутахассис шунга ўхшаш талабларни бизнинг кодексга киритди ҳам дейлик. Биринчидан, у кишим айтмаса ҳам ўз мутахассисларимизнинг ақли етади бунга. Борингки, ўша “нуфузли” ақлнинг маслаҳатига қулоқ солдик ҳам дейлик. Кодекс амалиётга табиқ этилди. Журналистлар, таҳририятлар унинг асосида фаолият юргизяпти. Ва.. N. таҳририяти журналисти Қашқадарёнинг Деҳқонобод туманига хизмат сафарига борди (ҳудудининг катталиги борасида унча-мунча Европа давлатидан кам бўлмаган Жиззах ёки Сурхондарё вилоятига). Бир хўжалик ёки бир овул ҳаёти билан танишиш учун 10-15 қир-адир ошмоғи керак. Учиб борадими, у томонларга? Кимнинг уловида боради?.. Жамоат транспорти қай аҳволда?.. Борди ҳам дейлик, олис йўлдан ҳориб келган журналист шўрлик қўним топадиган қулайроқ меҳмонхона, мусофирхона топилмаса… Қорин таталаб кетяпти. Париж, Лондондаги каби, Франция ёки Англиянинг чекка қишлоғида ҳар қадамда учрайдиган паб-маблар бўлмаса? Адоқсиз қир-адирда кафе борми, бар борми, Макдональдс бормики, тамадди қилиб олса?! Қоронғи ҳам тушиб қоляпти, журналист тунамоғи зарур. Ёлғиз қолса, тўнаб кетилиши ҳам эҳтимолдан ҳоли эмас… (Журналист ўша шароитларда бир неча кунлаб қолиб кетса-чи? Журналистимиз аёл киши бўлса-чи?..) Таҳририятдан берилган хизмат сафари харажатлари Қашқадарёнинг бир қирини ошиб ўтишга етмаса, кўринг, томошани!..\nЖурналист ҳалолми-ҳалол эмасми, таъмагирми-йўқми, айни тайёрлаётган материали қаҳрамонларининг чангалига тушади – бошқа иложи йўқ. Ўшанинг транспортига минади, ўшанинг уйига боради. Уйига бордими, бизнинг халқимиз душмани келса-да, олдига дастурхон ёзади. Остига кўрпача ташлайди. Ўзи емаганини меҳмонга раво кўради. Шўрвани хўриллатиб ичаётган шўрлик ҳамкасбимизнинг кўз ўнгига кодексда зикр этилган бандлар келади. Ҳаммаси аъло, халқаро стандартлар даражасида, аммо, лекин, бироқ…\nМезбон барака топгур кузатаётиб, сандиғига яширган (тўйигами, ўлимлигигами атаган) алланимасини меҳмоннинг қўлтиғига қистиради, қутлуғ уйдан қуруқ кетманг, дейди. Халқаро стандарт эса қутлуғ уйдан раво кўрилган ҳадяни олган қўлинг синсин деб устингдан ҳукм ўқиб турибди…\nАна энди масалани кўндаланг қўяйлик: ЮНЕСКОдан келган, Парижда ё Лондонда давру даврон суриб юрган йирик мутахассис биздаги реал ҳаёт стандартларидан хабардорми? Ўша журналистимиз хизмат сафарига ўша нуфузли меҳмоннинг қўлидан етаклаб Деҳқонободга олиб борсин-чи?..\n(Мен Деҳқонободни мисол тариқасида келтирдим. Ваҳоланки, бу каби мисолларни истаган масканга кўчириш мумкин.)\nХуллас, муаммо қалашиб ётибди. Бинобарин, халқаро стандартлар нима дейдию, миллий қадриятлар қай қўбузни тинғирлатади?.. Маҳаллий шарт-шароит-чи?.. Етти эмас, етмиш ўлчаб бир кесмоғимиз керак бўлган масалалар беҳад бисёр.\nАввалгиси: БОЛАЛАР НАШРЛАРИ УЧУН МАТЕРИАЛ ТАЙЁРЛАШДА ЖУРНАЛИСТ ЭТИКАСИ


Луис Суарес: «ФИФА менга чиқарган жазоси ҳаддан зиёд кескин бўлганини тан олиб, узр сўрашини истайман”\n10:01 / 12.07.2015\n“Барселона” ҳужумчиси Луис Суарес 2014 йилги жаҳон чемпионатида Италия терма жамоаси ҳимоячиси Жоржо Кьеллинини тишлаб олгани учун ФИФА томонидан унга чиқарилган жазо учун ташкилот узр сўрашини истаётганини маълум қилди.\n“Годин гол урганда мен хурсанд бўла олишим мумкин бўлгандек хурсанд бўлмадим. Мен ўз қилмишим нотўғри эканлигини тушундим ва кейин нима бўлишини билардим.\nМенинг фикримча, ФИФА интизом қўмитаси менинг четлаштирилишим ҳаддан зиёд кескин бўлганини билади. Мен қандайдир пайт улар узр сўраб, бу жазо нотўғри бўлганини тан олишларини истардим, чунки мен ўзимнинг ноҳақлигимни тан олдим.\nОскар Табарес ушбу қарор ҳақида эълон қилганда мен кучли бўлишга ҳаракат қилдим, бироқ кўз ёшидан қочиб қутула олмадим. Ҳар ким хатога йўл қўйиши мумкин, бироқ сен ҳаттоки майдонга ташриф буюра олмаслигинг ҳақида гапириш ақлга сиғмайди”, деб Суареснинг сўзларини келтириб ўтди Football Italia нашри.\nМаълумот учун, Суарес 2014 йилги жаҳон чемпионатида Кьеллинини тишлаб олгани учун Уругвай терма жамоасининг 9та расмий учрашувидан ва 4 ойга футболдан четлаштирилган эди.


ЎзА - Фуқаролар давлат органларига эмас, давлат органлари фуқароларга хизмат қилади\n31.08.2018 14:48 Чоп этиш версияси\nУшбу шиор остида Фарғона вилояти Бувайда туманида «Халқ сайли» ва ҳуқуқий тарғибот тадбирлари ўтказилди.\nТадбирда Давлат хизматлари агентлигининг вилоят бошқармаси ва Давлат хизматлари марказлари ходимлари фаол қатнашдилар.\nТадбир давомида Давлат хизматлари агентлиги ходимлари томонидан фуқароларга турли йўналишда сайёр давлат хизматлари кўрсатиш билан бир қаторда, уларни ҳуқуқий тафаккурини юксалтиришга қаратилган ҳуқуқий маслаҳатлар бериб борилди.\nФуқароларни марказ томонидан кўрсатиладиган давлат хизматлари ҳақидаги тасаввурларни кенгайтириш мақсадида марказ фаолияти тўғрисида тушунчалар берилди ва бу ҳақидаги минга яқин буклет ва флайерлар тарқатилди.\nЖумладан, 12 нафар фуқаронинг фарзандларини мактабгача таълим муассасасига жойлаштириш учун 10 нафари навбатга қайд этилди ва 2 нафарига йўлланма берилди. 16 нафар фуқарога электрон рақамли имзо калитлари тақдим этилди ва 2 нафар якка тартибдаги тадбиркорни рўйхатга олиш бўйича тезкор давлат хизматлари кўрсатилди.


Сипоҳнинг яроқ-жабдуқлари ва анжом-жиҳозлари тузуки\nБуюрдимки, юриш вақтида оддий аскарлардан ҳар ўн саккиз киши ўзи билан бирга бир чодир олсин, ҳар бир аскар икки от, бир камон, бир садоқ (ўкдон), бир қилич, арра, бигиз, бир қоп, жуволдиз, теша, болта, ўнта игна ва (орқага осиладиган) чарм халта олсин.\nБаҳодирлардан ҳар беш киши бир чодир олсин. Ҳар бири битта жавшан, дубулға, бир қилич, садоқ, ёй ва тузукка мувофиқ от олсин.\nЎнбошилардан ҳар бири ўзи билан бирга бир чодир, совут, қилич, садоқ, ўқ-ёй ва бешта от олсин.\nЮзбошилардан ҳар бири бир чодир, ўнта от, қурол-аслаҳадан: қилич, садоқ, ўқ-ёй, гурзи, чўқмор, коскан, зириҳ, багтар олсин.\nМингбошилардан ҳар бири ўзи билан бирга битта чодир, бир соябон, қурол-аслаҳадан жавшан, дубулга, найза, қилич, садоқ ва ўқ-ёйдан кўтарганича олсин.\nБиринчи амир бир чодир, бир ўтов, бир жуфт соябон, қурол-аслаҳадан шу микдорда олсинларки, қўл остидагиларга ҳам бергудек бўлсин. Шунга ўхшаш иккинчи, учинчи, тўртинчи амирдан тортиб то амир ул-умарогача ҳар қайсилари, ўз мартабаларига яраша, чодирдан, ўтовдан, отлардан бошлаб, то бошқа ҳарбий анжомларгача саранжом-саришта қилиб қўйсинлар. Биринчи амир бир юз ўн от, иккинчи амир бир юз йигирма, учинчи амир бир юз ўттиз, тўртинчи амир бир юз қирқ от, амир ул-умарога етгунча тартиб шундай бўлсин. У эса ўзи билан бирга уч юздан кам от олмасин.\nПиёдалар бўлса ҳар бири ўзи билан бирга бир қилич, бир камон ва кўтарганича ўқ-ёйдан олсинлар. Бироқ жанг пайтида тузукларда кўрсатилганидан кам бўлмасин.\n Жавшан–оддий темир совут.\n Матнда «зириҳ» – совутнинг симдан тўқилган, ўқ ва тиғ ўтмайдиган бир тури.\n Коскан–бош кийими остидан ўраладиган сим рўмол. У жангчини ўқ, қилич ва гурзи зарбидан сақлаган.\n Багтар–темир симдан тўқилиб, усти бахмал ёки бошқа мато билан ўралган ҳарбий камзул.


Швециялик футболчи Златан Ибрагимович ов пайтида 500 кг келадиган буғуни отиб ўлдирди - Zamin.uz\n11:21 / 30.12.2014\nФранциянинг «Пари Сен-Жермен» клуби ҳужумчиси Златан Ибрагимович ов пайтида буғуни отиб ўлдирди. Бу ҳақда “Expressen” швед газетасига асосланиб Kun.uz хабар берди.\nРождество таътили кунлари футболчи она ватани Швецияга овга борди. У қуролдан биринчи ўқ узишидаёқ 500 килограмм келадиган буғуни қулатишга муваффақ бўлди. “Бу жуда ҳам катта буғу эди, кўпроқ ҳўкизни эслатиб юборарди. Златанни бу ўлжа билан табрикласа бўлади”, – деб айтди Овчилар уюшмаси бош котиби Бо Сколд.\nБироқ Златаннинг бу ҳаракатлари Швеция жониворларни ҳимоя қилиш жамияти томонидан танқидга учради. Уюшманинг раҳбари Камилла Бьеркбом футболчини танқид қилиб, Ибрагимович ўзининг машҳурлиги туфайли овчилик ва ҳайвонларни ўлдиришни қонунийлаштирилишига сабаб бўлмоқда.\nИбрагимович овчилик қилишга рухсатномани 2010 йилда олган. Футболчи овчиликдан ташқари, балиқ тутиш билан ҳам қизиқади: у 19 декабрь куни ўзининг Instagram даги саҳифасига тутган чўртан балиғи билан тушган суратини қўйган эди. “Замин” янгиликларини “Одноклассники”да кузатиб боринг\n25-07-2021, 17:48, Спорт\n25-07-2021, 17:53, Спорт\nЯнгиликлар » Спорт » Швециялик футболчи Златан Ибрагимович ов пайтида 500 кг келадиган буғуни отиб ўлдирди


Урганчда Бобожоновларга тегишли уй-жой мусодара қилинмоқда « Ўзбекистон Халқ Ҳаракати\nУрганчда Бобожоновларга тегишли уй-жой мусодара қилинмоқда\n29 August 2018 - 17:38\nУрганч туман фуқаролик суди сиёсий муҳожирликда яшаётган журналистлар, Бобожоновлар оиласига тегишли кўчмас мулкни давлат ҳисобига ўтказиш ҳақида ажрим чиқарган.\nСуд бу ишни Урганч туман ҳокимиятининг мазкур турар жойларнинг қаровсиз ва эгасиз қолгани ҳақидаги аризасига мувофиқ кўриб чиққан. “Озодлик” радиоси журналисти Шуҳрат Бобожонга кўра, уйнинг қаровсизлиги ҳақидаги ариза асоссиз, ҳокимиятнинг қарори эса унинг ва укаларининг журналистик фаолияти билан боғлиқ.\nФуқаролик судининг кўчмас мулк бўйича мажлиси шу йилнинг январ ойида ўтган, аммо яқинга келибгина қарор журналистнинг Хоразмда яшаётган укаси Ғайрат Бобожоновга тақдим этилган.\nАжримда Қоровул қишлоғи, Аллаберганов кўчаси 11-уйда жойлашган турар жой Урганч ҳокимлиги балансига ўтказилсин, дейилади. Шунингдек, бу уйда ҳеч ким яшамаслиги, рўйхатда турмаслиги, қаровсиз ҳолдалиги, эгалик ҳуқуқи белгиланмагани ва давлат рўйхатидан ўтказилмагани кўрсатилган.\nШвецияда сиёсий муҳожирликда яшаётган журналист, “Елтуз. cом” нашри муҳаррири Қудрат Бобожонга кўра, бу манзилдаги уй унга ва укаси Ғайрат Бобожоновга тегишли.\n“Ажримда бу уйни эгасиз деб ёзилган, аммо уй эгасиз эмас. Катта ҳовли, пишиқ ғиштдан қурилган, девор билан ўралган, эгасиз эмас. Бу ҳовлида иккита уй жойлашган, ажрим укам Ғайратни номига келган. Укам билан менинг уйим битта участкада. Газ, электр ўтказилган, сувоқдан чиққан, икки қаватли уй. Фақат менинг уйимни бир қавати кўтарилган. Ажрим укамга келган, улар нима қилишмоқчи, бизни ҳайдаб чиқаришмоқчими, қасд олишмоқчими, ҳозирча тагига етмадик. Чамамда туман ҳокимлигини ўзи қандайдир ўйинларни бошлаб қўйган. Уйни гўёки қаровсиз қолган дейишмоқда, аслида у ерда укам болалари билан яшаяпти. Мени набираларим бор, биз ҳали ўлиб кетганимиз йўқ, Швециядамиз, хабар қилингани йўқ. Бу ер участкаси бизга ҳокимлик томонидан 1992-йилда берилган эди, ўшанда қурилишни бошлаб кўтарган эдик”, – дейди Қудрат Бобожон.\nҚудрат Бобожон фарзандлари билан, 2005-йил\nҲокимият аризасига кўра, тумандаги яна бир уй-жой Бобожоновларнинг каттаси, “Озодлик” радиоси журналисти Шуҳрат Бобожонга тегишли уй ҳам худди шу сабаблар, қаровсиз қолгани, эгасизлиги учун давлат ҳисобига ўтказилмоқда.\nШуҳрат Бобожонга кўра, журналистларга тегишли уйни, хусусий мулкни маҳаллий ҳокимият аризасига кўра давлат ҳисобига ўтказилаётганини касбий фаолиятга боғламаслик қийин.\n“Менга оид хусусий мулкни, ўқитувчи бўлиб ишлаган пайтларимда ижроқўмни қарори билан берилган участкани қаровсиз қолди деган баҳона билан тортиб олишяпти. Укам Ғайрат Бобожонов, у ҳам пахтадаги мажбурий меҳнатга доир мақолалар қилган, бунинг ортидан чиқиш визасидан маҳрум қилинган эди. Унинг уйини ҳам ҳеч ким яшамайди деган рўкач билан тортиб олишмоқчи, бўлмаса ўша уйда тўй қилган, келин туширган, болалари билан яшаётган эди. Бундан ташқари укам Қудрат Бобожонга тегишли уйни ҳам мусодара қилиш ҳақида қарор чиқаришган. Мен журналистман, касбим фаолияти давомида вилоятдаги амалдорлар, ҳокимият ҳам танқид остига олинади. Укам Қудрат ҳам шундай журналистика билан шуғулланади, Ғайрат эса пахта кампаниясидаги репортажлари учун тақиққа учраган эди. Демак, бу маҳаллий мулозимларнинг журналистларни қўрқитишга, таҳдид кўрсатишга қаратилган механизми, деган хулоса чиқмоқда”, – дейди Шуҳрат Бобожон.\nБобожоновлар бир неча йиллар аввал тазйиқлар боис Ўзбекистонни тарк этишган. Шундан буён хорижда яшаб, журналистика фаолияти билан шуғулланиб келишади.


ЎЗБЕКИСТОН РЕСПУБЛИКАСИ ОЛИЙ СУДИБАХТЛИ ТАСОДИФ ЁХУД ОМАД ҲАР ДОИМ КЕЛАВЕРАДИМИ? from\nБАХТЛИ ТАСОДИФ ЁХУД ОМАД ҲАР ДОИМ КЕЛАВЕРАДИМИ?\nФарҳод Шаҳобов Фарғона туманининг «Хўжа Аҳмад Вале» маҳалласида яшайди. Ҳеч қаерда ишламайдиган Фарҳод ўтган йилнинг сентябрь ойида мўмай пул топиш мақсадида ғайриқонуний ишга қўл урди.\nГап шундаки, қўшни Қирғизистонда яшовчи, дастлабки тергов вақтида шахсини аниқлашни имкони бўлмаган «Нурилло» исмли шахс ўзаро савдо-сотиқ жараёнида Фарҳоддан 1 500 АҚШ доллари миқдорида қарздор бўлиб қолади.\nБунинг эвазига улар давлат чегарасини кесиб ўтиш қоидаларини бузмаган ҳолда тамаки маҳсулотларини Қирғизистондан мамлакатимиз ҳудудига олиб ўтиш режасини тузади.\nРежага кўра, 2020 йил 10 сентябрь куни «Нурилло» уч дона целофан пакетга солинган 2 960 қути тамаки маҳсулотини икки қўшни давлатни ажратиб турувчи тўсиқ устидан ирғитиш орқали ўтказиб беради. Фарҳод эса, маҳсулотни автомашинага юклаб, туман марказига йўл олади. Унинг мақсади тамаки маҳсулотини бозордаги савдогарларга сотиш эди. Бироқ йўлда уни ҳуқуқни муҳофаза қилувчи идора ходимлари тўхтатиб, ноқонуний равишда мамлакатимизга олиб кирилган маҳсулотларни ашёвий далил тариқасида расмийлаштиради. Фарғона шаҳридаги «Континент имкон баҳо» масъулияти чекланган жамияти хулосасида ушбу маҳсулотнинг умумий нархи 24 272 000 сўмга тенг экани қайд этилган. Дастлабки тергов органи томонидан Ф. Шаҳобовга нисбатан Жиноят кодексининг 186-1-моддаси 1-қисми билан жиноят иши қўзғатилади.\nШуни алоҳида таъкидлаш лозимки, мазкур жиноят объектив томондан анча миқдорда ёхуд худди шундай ҳаракатлар учун маъмурий жазо қўлланилганидан кейин содир этилган этил спирти, алкоголли ёки тамаки маҳсулотини қонунга хилоф равишда ишлаб чиқариш ёки муомалага киритишда ифодаланади. Жиноят қонунчилигида анча миқдор деб базавий ҳисоблаш миқдорининг юз бараваридан уч юз бараваригача бўлган миқдорга айтилади. 2021 йил 1 февралдан бошлаб мамлакатимиз ҳудудида базавий ҳисоблаш миқдори 245 000 сўм этиб белгиланган. Мазкур сумманинг юз баравари 24 500 000. сўмга тенг. Бинобарин, Фарҳод Шаҳобов содир этган 24 272 000 сўмлик тамаки маҳсулотларини муомалага киритиш жинояти анча миқдорни эмас, балки кўп бўлмаган миқдорни ташкил қилади.\nБундан кўринадики, тергов органи томонидан унга нисбатан тўғри айб эълон қилинган бўлса-да, лекин содир этилган жиноят ишни судда кўриш жараёнида жиноят таркибини бермайди. Қолаверса, Ф. Шаҳобов муқаддам Маъмурий жавобгарлик тўғрисидаги кодекснинг 186-1-моддаси билан маъмурий жавобгарликка тортилмаган. Шу боис жиноят ишлари бўйича Фарғона тумани суди уни айбсиз деб топиб, оқлади. Шу билан бирга унинг ҳаракатларида Маъмурий жавобгарлик тўғрисидаги кодекснинг 186-1-моддасида назарда тутилган маъмурий ҳуқуқбузарлик аломатлари бўлгани сабабли унга нисбатан тўпланган ҳужжатлар маъмурий жавобгарлик тўғрисида иш қўзғатиш масаласини ҳал қилиш учун Фарғона тумани прокуратурасига юборилди.\nШу ўринда таъкидлаш жоизки, Ф. Шаҳобовга тегишли жиноят иши то судда кўрилгунча базавий ҳисоблаш миқдорининг ошгани натижасида унинг қилмиши жиноят таркибини бермай қолганини тасодифий омад дейиш мумкин. Лекин омад ҳамиша келавермайди. Шу боис Фарҳод Шаҳобовни муқаррар жазодан қутулиб қолди дейиш хато. У ноқонуний қилмиши учун албатта, жазоланади. Зеро, жазонинг оғир-енгиллиги эмас, муқаррарлиги муҳим.


Туркияда яшаётган Ўзбекистон “Эрк” демократик партияси лидери Муҳаммад Солиҳ 27 ноябрь куни “Настояшее время-Азия” ТВ дастури учун берган интервьюсида кутилаётган сайловни танқид қилди.\nМуҳаммад Солиҳ: Сўз эркинлиги жабҳасида ҳам аҳвол жиддий ўзгармади. Бу соҳадаги сохта либерализм бир-икки блогернинг коррупция ва мансабдорларнинг зўровонлигини танқид қилиши билан дарров чатнай бошлади. Ўзбекистондаги иқтидор Каримов режими юзига сурилган атир-упадан бошқа ҳеч қандай сиёсий ислоҳотга қўл урмади. Юксак минбарлардан янграётган нутқлар қип-қизил популизмдир.\nСайлов комиссияси тарафидан рўйхатга олинган мана шу бешта партияга қаранг: уларнинг ҳаммаси қўғирчоқ партиялар! Бештасини ҳам Ўзбекистоннинг собиқ ҳукмдори Ислом Каримов шахсан ўзи тузган. Улардан ҳеч бири ўзбек халқининг манфаатларини тамсил этмайди. Уларнинг асос вазифаси ўлкада “кўппартиявийлик” таассуротини яратиш, кўппартиявийликни имитация қилишдир.\nУлар бугун ҳам халқ тарафидан эмас, президент тарафидан “сайланмоқдалар”.\nЎзбекистонда ўзга фикрлиларни таъқиб этиш давом этмоқда. Яқинда режим танқидчиси журналист Давлат Назарни “шубҳали” бир юк машинаси “шубҳали шаклда” уриб кетди ва журналист ўлди. Бошқа бир мухолиф фикрли фаол Шабнам Оллошукурова Урганчда норозилик юришни дастаклагани учун жиннихонага ташланди.\nЖамоатчиликнинг муттасил талабларига қарамасдан, Каримов режими тарафидан сохта айблар билан айбланиб қамоққа ташланган сиёсий маҳбуслар Акром Малик ва Рустам Абдураҳмонов ҳали ҳам озод қилингани йўқ.\nЯқинда ўтадиган бу сохта “сайлов”ни кузатишга келадиган Европа хавфсизлик ва ҳамкорлик ташкилоти миссияси бу ташрифи билан Ўзбекистондаги антидемократизм ва посткаримов режимининг сиёсий репрессияларини машрулаштиришдан бошқа нарсага хизмат қилмайди.\nМуҳаммад Солиҳ: Бугунги иқтидорнинг қўлидан келмайдиган шу ишлар амалга ошиши керак: кейинги 30 йил ичида Каримов режими тарафидан ноҳақ айбланиб, жазоланган мухолифат арбоблари оқланиши лозим. Сургундаги мухолифат лидерлари ўлкага қайтиб келиши учун уларга йўл очилиши керак. Мухолифатнинг сайловда қатнашиши ҳақида расмий баёнот берилиб, мухолиф номзодлар расман рўйхатга олиниши керак. Бу энг зарур ва биринчи шартлардир. Аммо бу шартларни бажарадиган бир ҳукумат йўқ бугун Ўзбекистонда.\ndata-title="“Эрк” партияси лидери Муҳаммад Солиҳ кутилаётган сайловни танқид қилди" data-description="
Туркияда яшаётган Ўзбекистон "Эрк" демократик партияси лидери Муҳаммад Солиҳ 27 ноябрь куни "Настояшее время-Азия" ТВ дастури ..." data-image="https://eltuz.com/wp-content/uploads/2019/09/r6247587.jpg" data-url="https://eltuz.com/kundalik/212059/" data-services="facebook,odnoklassniki,twitter,telegram" data-counter="ig">\n“Миннатдор” қариялар ва президент феълига мослашаётган сўров маркази\n“Оила ва жамият” газетаси (12.04) президентнинг пенсионерларга метрода юришни (10.00 дан 16.00 гача) текин қилиб қўйганидан “миннатдор” кексаларнинг “катта ...


Томоқдаги оғриқ | Септолете тотал\nТомоқ оғриғи юқори нафас йўлларининг юқумли касалликлари ҳисобланади. Томоқ оғриғи энг кўп тарқалган ўткир юқумли касалликларидан биридир. Ўртача олганда катталар томоқ оғриғи билан йилига 2-5 марта, мактаб ёшидаги болалар 7-10 марта касалланади.\nЮқори нафас йўлларининг юқумли касалликлари томоқ (фарингит), халқум (ларингит) ва халқум усти қисмининг (эпиглоттит) яллиғланишига олиб келиши мумкин.\nТомоқдаги оғриқ болаларда, ўсмирларда ва катталарда кенг тарқалган шикоятдир. Буларга томоқ соҳасида жойлашган оғриқли туйғулар киради, шунингдек улар томоқ билан бевосита боғлиқ бўлмаган патологик жараённинг аломати бўлиши мумкин (масалан, шамоллаш ёки грипп).\nТомоқдаги ўткир оғриқ беморларнинг терапевтга ёки фармацевтга мурожаат қилишининг энг кўп учрайдиган сабаби бўлади. Шунга қарамай, томоғи оғриган кишиларнинг кўпчилиги тиббий ёрдам олиш учун мурожаат қилмайди.\nТомоқ - юқори нафас олиш йўлларининг бир қисми. Томоқ овқатни ҳазм қилиш найи ва нафас олиш йўлларининг бир қисми бўлиб, бир томондан, бурун ва оғиз бўшлиғи ва иккинчи томондан, қизилўнгач ва халқум орасидаги боғланишдир.\nУнинг муҳим қисми – халқум усти ҳалқаси, у овқат ва суюқлик ўпкага киришининг олдини олади. Томоқ иккала тизим: нафас олиш тизими (нафас олиш) ва овқатни ҳазм қилиш тизимининг (ютиш) қисми ҳисобланади. Бу жараёнлар натижасида овқат, суюқлик ва ҳаво томоқ орқали ўтади. Шу тариқа томоқ овқатни ютишда, гапириш ҳамда нафас олиш функциясида иштирок этади.\nОғриқли туйғулар кўпинча томоқ яллиғланишининг аломати бўлади. Овоз бўғилиши ва овоз йўқолиши одатда халқум яллиғланиши билан боғлиқ бўлади.


Сана буйича материаллар Август 2017 йил » Зарафшон Газетаси\n№ 108-109 PDF\n29 август 2017 11:45\nМутолаа завқини туясизми? Таълим\nДемак, ўқийдиган асар бор. Аммо истеъмол, яъни китобхонлик даражаси қандай? Кўнгилни қониқтирадими?\nҚурбон ҳайити муборак, азизлар! Маданият\nШукуҳли кунлар кўнгилга сурур бағишлайди. Кетма-кет келаётган байрамлар ҳар бир хонадонга саришталик, қалбларга илиқлик улашмоқда.\nСамарқандда дунё тароналари янграмоқда Шарқ тароналари 2017 / Маданият\n29 август 2017 11:14\nСамарқанд шаҳрида "Шарқ тароналари" XI халқаро мусиқа фестивали қизғин давом этмоқда.\nБуюк алломаларимиз мероси - бебаҳо хазина Маданият\n29 август 2017 11:06\nСамарқандда "Жаҳон тамаддуни тарихида Марказий Осиё Ренессанси" мавзусида халқаро илмий конференция бўлиб ўтди.\nКитоб - энг яхши дўст Таълим\n29 август 2017 11:00\nБола ота-она, бобо-бувисидан тинглаган эртакларини ҳеч қачон ёддан чиқармаслиги ҳам бор гап.\nДўстлик ва ҳамкорлик тараннуми Шарқ тароналари 2017 / Маданият\n29 август 2017 10:59\nВазкуес Франко Хуан Антонио, журналист (Испания):\n– Шарқ маданияти тарихи қанчалик бой ва сермазмун эканлигидан хабардорман. Бугун Самарқанддаги музейларда сақланаётган ноёб экспонатлар, маълумотлар билан танишиб, бу заминда мусиқа ва санъат бир неча минг йиллар давомида ривож топиб келаётганига гувоҳ бўлдик. Хусусан, Самарқанддан милоддан аввалги VIII асрга оид ноёб топилма – ҳайвон суягидан ишланган най чолғу асбоби топилгани ёки қадимий Афросиёб деворларидаги суратларда мусиқачиларнинг акс эттирилгани ҳам шундан далолат беради.\nЁшларимиз буюк аждодларига муносиб бўлиши керак Жамият\nЎзбекистон Республикаси Президенти Шавкат Мирзиёев 27 август куни Самарқандга келди.\nОЛАМ УЗРА ЯНГРАЙВЕР, "ШАРҚ ТАРОНАЛАРИ" Долзарб\n29 август 2017 10:50\nШу кунларда турли халқлар вакиллари ва маданиятлар учрашган манзил – Самарқандда қўшалоқ байрам шукуҳи кезмоқда.\nИстиқлол қуёши порлаган кун Жамият\nМустақиллик халқимизнинг асрлар мобайнидаги орзу-истаги эди. Бу ниятга эришиш йўлида қанчадан-қанча саъй-ҳаракатлар бўлди.\nЖасоратли оналар маскани ёхуд Хидиралининг бардошли аёли Жамият\n29 август 2017 09:30\nБобо-бувиларимиз, ота-она ва яқинларимиздан кечаги кун ҳақида кўп бора эшитганмиз.\nБир гуруҳ юртдошларимиз давлатимизнинг фахрий унвон, орден ва медаллари билан тақдирланди. Улар орасида вилоятимиздан қуйидагилар бор:\nГаз тармоқлари қачон таъмирдан чиқарилади? Жамият\nЁзнинг иссиқ, жазирама кунлари ортда қолмоқда. Ҳадемай кузнинг салқин дамлари бошланади. Бу совуқ кунлар келишидан дарак.\nҲаётий сабоқлар ҳушёрликка чорлайди Жамият\n29 август 2017 08:30\n"Марказгазтаъминот" унитар корхонаси "Челакгаз" филиалида "Фирибгарлик жиноятининг тушунчаси, унинг оқибатлари ва олдини олиш чоралари" мавзусида тадбир ўтказилди.\nБайрамлар осуда ўтсин Жамият\n29 август 2017 08:00\nШу кунларда Ургут туманида энг улуғ, энг азиз байрам – Ватанимиз мустақиллигининг 26 йиллиги, Қурбон ҳайити, билимлар куни тантаналарини муносиб кутиб олишга жиддий тайёргарлик кўрилмоқда. Шубҳасиз, ҳар бир байрамни тинч ва осойишта ўтказиш, фуқаролар ҳамда ёнғин хавфсизлигини таъминлаш соҳа ходимларига масъулият юклайди.


23 февраль куни Ўзбекистонда қандай об-ҳаво кузатилади? » Ўзбекистон янгиликлари – Zamin.uz\n22 февраль 2017, 16:26\n23 февраль куни Тошкентда ҳаво ўзгариб туради, ёғингарчилик бўлмайди. Кечаси ва эрталаб туман тушиши мумкин. Шарқдан секундига 3-8 метр тезликда шамол эсади. Кечаси 2-4 даража совуқ, кундузи 10-12 даража илиқ бўлади, деб ёзади Кун.уз сайти.\nЯнгиликлар » Ўзбекистон » 23 февраль куни Ўзбекистонда қандай об-ҳаво кузатилади?


Аксирганга тилак айтиш\n- Окт 20, 2017\nАбу Ҳурайра розияллоҳу анҳудан ривоят қилинади: Расулуллоҳ соллаллоҳу алайҳи васаллам айтдилар: «Аллоҳ таоло акса урганни яхши кўради, эснаганни ёқтирмайди. Сизлардан бирортангиз акса урса ва Аллоҳга ҳамд айтса, уни эшитган ҳар бир мусулмон: «Ярҳамукаллоҳ» дейиши лозим бўлади. Эснаш эса шайтондандир. Сизлардан бирортангиз эснак келганда имкони борича уни қайтарсин. Чунки сизлардан бирингиз эснаса, шайтон унинг устидан кулади». Бир ривоятда: «Сизлардан бирингиз (эснаб) «А-а-а-ҳҳ» деса шайтон ундан кулади» (Муттафақун алайҳ).\nАкса уришни яхши кўрилишига сабаб, у фаоллик ва оч ҳолатдан юзага келади. Эснаш эса тўқлик ва дангасалик оқибатидан юзага келади.\nАбу Ҳурайра розияллоҳу анҳудан ривоят қилинади: Набий соллаллоҳу алайҳи васаллам айтдилар: «Сизлардан бирингиз акса урса: «Алҳамдулиллаҳ» (Аллоҳга ҳамд бўлсин), десин, шунда биродари ёки ҳамроҳи унга: «Ярҳамукаллоҳ» (Сенга Аллоҳнинг раҳмати бўлсин), десин. «Ярҳамукаллоҳ» деса у: «Яҳдийкумуллоҳу ва юслиҳу болакум» (Аллоҳ сизларни ҳидоят қилсин ва ҳолингизни ислоҳ қилсин», деб жавоб қайтарсин» (Имом Бухорий ривояти).\nАкса урганда «Алҳамдулиллаҳ» деб Аллоҳга ҳамд айтишнинг ҳикматларидан бири шуки, инсон юзида еттита сув тўплагувчи халтачалар бўлиб, акса урмасдан юрса, ўша халтачалар сув тўплаб қолар экан, натижада ўша сувларни шипрц ёрдамида чиқариб ташланаркан. Аллоҳнинг фазли билан инсон аксирса ўша халтачадаги сувлар акса уриш натижасида чиқиб кетар экан («Суннатдаги илмий мўжизалар академияси»нинг қарори)\nАбу Мусо розияллоҳу анҳудан ривоят қилинади: Мен Расулуллоҳ соллаллоҳу алайҳи васалламнинг шундай деганларини эшитганман: «Сизлардан бирингиз акса уриб, Аллоҳга ҳамд айтса, унга ташмит (ярҳамукаллоҳ) айтинглар. Аллоҳга ҳамд айтмаса, унга ташмит айтманглар» (Имом Муслим ривояти).\nАбу Ҳурайра розияллоҳу анҳудан ривоят қилинади: Расулуллоҳ соллаллоҳу алайҳи васаллам акса урсалар юзларини қўллари ё кийимлари билан тўсар ва шу билан овозларини пасайтирар эдилар (Имом Аҳмад, Имом Термизий ва Имом Абу Довуд ривояти).\nСалама ибн Акваъ розияллоҳу анҳудан ривоят қилинади:\n«Расулуллоҳ соллаллоҳу алайҳи васаллам икки марта аксирган кишининг «Алҳамдулиллаҳ» деганига икки марта «Ярҳамукаллоҳ» дедилар. Ҳалиги киши учинчи марта аксириб «Алҳамдулиллаҳ» деган эди, Набий соллаллоҳу алайҳи васаллам: «Бу шамолаган экан», деб «Ярҳамукаллоҳ» демадилар».\nАнасдан розияллоҳу анҳудан ривоят қилинади: “Расулуллоҳ соллаллоҳу алайҳи васаллам ҳузурида икки киши акса урди. Уларнинг бирига жавоб қайтардилар. Иккинчисига жавоб қайтармадилар. Ҳалиги жавоб қайтарилмаган киши: «Фалон киши акса урувди, жавоб қайтардингиз. Мен акса урсам, жавоб қайтармадингиз», деганида, Расулуллоҳ соллаллоҳу алайҳи васаллам: «У «Алҳамдулиллаҳ», деди. Сен «Алҳамдулиллаҳ», демадинг», дедилар” (Имом Бухорий ва Имом Муслим ривояти).\nУламолар акса уриш тўғрисидаги ҳадисларни ўрганиб акса уришнинг қуйидаги одобларини санаб чиққанлар:\nакса урувчи юзини қўли ё кийими билан тўсади;\nакса урганда имкон борича овозини пасайтиради;\nакса ураётганда ўнг ёки чап томонга қараб акса урмайди, чунки икки томонидаги одамга азият бериб қўйиши мумкин;\nакса урган одам баланд овозда «Алҳамдулиллаҳ» деб Аллоҳга ҳамд айтади;\nакса урувчининг Аллоҳга ҳамд айтганини эшитган ҳар бир одам унга «Ярҳамукаллоҳ» деб жавоб беради;\n«Ярҳамукаллоҳ» дейишда мусулмонларни ўзаро бирлаштирувчи ва муҳаббат пайдо қилувчи туйғу бор;\nакса уриб «Алҳамдулиллаҳ» демаган одамга «Ярҳамукаллоҳ» дейилмайди;.\nЖума хутбаси ўқилаётган пайтда акса урган кишига «Ярҳамукаллоҳ» деб жавоб бериш макруҳ;\nҳожатхонада туриб акса урган киши “Алҳамдулиллаҳ” демайди ва унга «Ярҳамукаллоҳ» дейилмайди;\nнамозда туриб акса урган кишига «Ярҳамукаллоҳ» деб жавоб берса намози бузилади;\nИкки мартадан кўп аксирган одам шамоллагани сабабли аксираётган бўлиши мумкинлиги учун унга «Алҳамдулиллаҳ» деган тақдирда ҳам «Ярҳамукаллоҳ» деб жавоб қайтармаса гуноҳ бўлмайди.\nОдилхон қори ЮНУСХОН ўғли,\nТошкент шаҳар, Шайхонтоҳур тумани бош имом-хатиби\n3788 марта ўқилди\nДругие материалы в этой категории: « “Муҳаммадия” боғи\tБуюк фидойилик »\n05.10.2018 й. ОТА-ОНАГА ЭҲТИРОМ – ВОЖИБ


АҚШ “гейлардан тозалаш”га масъул чечен расмийларига санкция жорий қилди « Ўзбекистон Халқ Ҳаракати\nАҚШ “гейлардан тозалаш”га масъул чечен расмийларига санкция жорий қилди\n17 May 2019 - 18:22\n“Озодлик” радиосининг хабар беришича, АҚШ расмийлари яқинда Чеченистоннинг “гейлардан тозалаш”га алоқаси бор ҳуқуқни муҳофаза қилувчи махсус бўлинмага нисбатан молиявий санкция жорий қилган.\nБу махсус отряднинг “ови” ўнлаб гей ва бисексуалларнинг қамоққа олиниши, баъзи ҳолларда эса уларнинг қийноқларга солинишига сабаб бўлди.\nБу амалиëтлар тепасида турган\n16 майда тарқатилган баёнотда айтилишича, АҚШ Молия вазирлиги 2015 йили Чеченистоннинг Россия мухолифати етакчиси Борис Немцовга суиқасд қилишда қўли борлиги гумон қилинган юқори лавозимли амалдорига санкция жорий этган эди.\nЖисмоний шахсларга, 2012 йили қабул қилинган “Магнитский акти”га кўра, санкция қўлланган эди. Ўша қонун ва унинг 4 йил олдин кенгайтирилган варианти АҚШ расмийларига Россия ва дунёнинг бошқа мамлакатларида инсон ҳуқуқини бузган кишилар ва юридик шахсларга нисбатан санкция қўллаш ваколатини беради.\nРоссиянинг Вашингтондаги элчихонаси АҚШ санкцияларига қарши “жавоб чоралари” кўрилишини маълум қилди.\nАҚШ Савдо вазирининг терроризмга қарши кураш ва молиявий разведка масалалари бўйича ўринбосари Сигал Манделкер санкциялар “Терек” махсус тезкор жавоб гуруҳи деб аталувчи бўлинмага нисбатан жорий қилингани ҳақида баёнот берди.\n“Терек” бўлинмаси ва командири Абузайд Висмурадов Чеченистонда гейларга ов уюштирганликда гумон қилинмоқда.\nРоссиялик ва халқаро инсон ҳуқуқи фаоллари 2017 йил бошида Чеченистонда “гейлардан тозалаш” рўй бергани ҳақида огоҳлантирган эди. Ҳибсга олишларнинг иккинчи босқичи 2018 йил охири ва 2019 йил бошларида ўтказилгани хабар қилинди.\nЧеченистонлик яна бир амалдор Руслан Геремеевга нисбатан Немцовни ўлдириш режасини тузганликда гумон қилиниб, санкция жорий қилинган эди. Маълумки, Немцов 2015 йил февралида Кремль деворидан қанчадир метр узоқликда отиб ташланган эди.\nГеремеев Чеченистоннинг машъум “Север” ҳарбий бўлинмаси командири ва республика раҳбари Рамзан Қодировнинг яқин дўстидир. Қодировга нисбатан ҳам “Магнитский акти”га кўра санкция жорий қилинган.\nНемцовнинг яқин ўринбосарларидан бири Владимир Кара-Мурза Геремеевга нисбатан қўлланган чорани “инқилобий” деб атади.\nСанкция жорий қилиш тўғрисидаги баёнотга Кремль тезкор муносабат билдирмади. Бироқ ўзига нисбатан қўлланган илгариги санкцияга мазахомуз муносабат билдирган Қодиров бу сафар “Telegram”даги каналида истеҳзоли изоҳ қолдирди.\n“Мен ушбу қоғозбозларни расман огоҳлантириб айтаманки, энди барчангиз бизнинг рўйхатларга тушдингиз! ‒ деб ёзди у. ‒ Бизни сунъий равишда душман қилаётганларга айтмоқчиман: агар қонингизда заррача мардлик бўлса, бизникига меҳмонга келинг ва сизга бир умр эсингиздан чиқмайдиган ва невараларингизга сўзлаб юрадиган “Магнитский рўйхати”ни тузиб берамиз”.\n16 май куни яна Россия шимолидаги Карелия Республикаси қамоқхоанси бошлиғи ҳамда Магнитскийнинг ўлимига алоқадир эркак билан аёлга нисбатан ҳам санкция жорий қилинди. Қонун ўша кишининг номи билан аталади. Магнитский Россия хазинасидан 230 миллион АҚШ доллари ўғирлангани ва оммавий солиқ қаллоблиги жиноятини фош қилишда ёрдам берган эди.\nКейинчалик Россия раҳбарияти унинг ўзини қаллобликда айблаб, қамоққа ташлади ва у ўша ерда касаллиги ва ноқонуний муносабатлар оқибатида ўлган эди. Ҳуқуқ фаоллари унга нисбатан қийноқлар қўлланганини айтиб келади.


Муаммар Каддафининг тўртинчи ўғли ўзининг ўғирланиш воқеаси ҳақида айтиб берди\n09:18 / 12.12.2015\nЛивиянинг собиқ раҳбари Муаммар Каддафининг тўртинчи ўғли, шиалар томонидан гаровда тутиб турилган Ганнибал Каддафи Ливан полицияси томонидан қутқариб олинди ва Байрутга олиб келинди. Бу ҳақда Ливан хавфсизлик хизматидаги манбасига асосан Ассошиэйтед Пресс хабар тарқатган.\nКаддафи Байрутдан 80 км масофадаги Баальбек шаҳрида тутиб турилган эди. Унинг тирик қайтарилиши қандай сабаб эвазига амалга оширилганига полиция изоҳ бермаган.\nКаддафининг ўзи томонидан маълум қилинишича, уни шиа жангарилари бир неча ўн йил олдин йўқолиб қолган шиа имоми ҳақида маълумот олиш учун ўғирлашган.\nГаннибал Каддафининг ўғирлаб кетилгани ҳақидаги маълумот 11 декабрь тонгида маълум қилинганди. У Байрутга рафиқасининг олдига келганида "Амаль" гуруҳи вакиллари томонидан ўғирланган.\nШу куни Al-Jadeed TV телеканали орқали гаровдаги Ганнибал чиқиш қилиб, ўз аҳволи яхши эканини айтган ва одамлардан шиаларнинг имоми Мусо Садр ҳақида қандайдир маълумот беришларини сўраган. Бу имом 1978 йилда Ливия ҳудудида ўзининг икки ҳамроҳи билан изсиз ғойиб бўлганди.\nЛивиянинг собиқ раҳбари Муаммар Каддафи 2011 йилнинг октябрида 1,5 йил давом этган фуқаролар уруши якунида исёнчилар томонидан шафқатсизларча ўлдирилганди.\n2015 йилнинг ёзида унинг катта ўғли Сайф ал-Исломга отиб ўлдириш жазоси тайинланди.\nСайф ал-Исломнинг рафиқаси жазони юмшатишни сўраб қилган мурожаати инобатга олинмаган.\nКаддафининг иккинчи ўғли, Саъдий Каддафий устидан суд жараёни бошланганига кўп вақт бўлмади. У 2011 йилга инқилобдаги норозилик намойишларини куч билан бостиришда ва юзлаб одамларнинг ўлимига сабаб бўлишда айбланмоқда. Бундан ташқари, у Ливия футбол федерацияси мулкини ноқонуний ўзлаштириш ҳамда ливиялик таниқли футболчи Башир ар-Риёнийнинг ўлимида айбланмоқда.\nЁзда интернетда Муаммар Каддафининг бу ўғли қийноққа солиниши тасвирланган видео тарқалганди.\n2011 йилги инқилобдан кейин, август ойида Муаммар Каддафининг рафиқаси София Фарқаш 3 фарзанди билан, Ойша, Ганнибал ва Муҳаммад билан Жазоирга қочишганди. Кейинроқ оилага Уммондан сиёсий бошпана берилган.\nКаддафининг жами 7 нафар ўғли ва бир қизи бор эди.\nБешинчи ўғил Муттазим Билла армия зобити бўлган. У 2011 йилнинг 20 октябрида (37 ёшдалигида) Мисрат шаҳридаги жанг вақтида, ҳалок бўлган.\nОлтинчи ўғил Саиф ал-Араб Каддафи 1982 йилда туғилган. Мюнхен техника университетида ўқиган Саиф ҳарбий соҳага алоқадор бўлмасада, 2011 йилнинг 30 апрелида Триполида ўлдирилган.\nКаддафининг энг кенжа ўғли Хамис ал-Каддафи 1983 йилда Триполида туғилган, ёш бўлишига қарамасдан отасининг ишонган генералларидан бирига айланган. У 2011 йилнинг 29 августида Ал-Мағриб шаҳридаги жангда ҳалок бўлган.


Коронавирусдан даволанаётган ҳуқуқ ҳимоячиси оиласи ёрдамсиз қолганидан арз қилди\n20 октябр 2020, Тошкент вақти: 02:27\nБаҳром Ҳамроев Қозон касалхонасида. 2020, 7 апрель.\nРоссиялик инсон ҳуқуқлари фаоли Баҳром Ҳамроев коронавирус ташҳиси билан Татаристоннинг Қозон шаҳридаги касалхонада даволанмоқда.\nҲамроевнинг карантинга олинган хотини Зуҳра Ҳамроеванинг Озодликка айтишича, унга ва оиласи аъзоларига ҳатто зарурий дори-дармон ва озиқ-овқат сотиб олиш учун уйдан чиқишга рухсат берилмаяпти.\n7 апрель куни Баҳром Ҳамроевнинг оила аъзолари ҳам коронавирусга чалингани врачлар томонидан тасдиқланди.\n30 март куни Москвадан Татаристон пойтахти Қозон шаҳрига етиб келган “Ёрдам” инсон ҳуқуқлари ташкилоти раҳбари, “Мемориал” аъзоси Баҳром Ҳамроевнинг коронавирус инфекцияси юқтириб олгани маълум бўлди.\nАввалига шифокорлар юқори ҳарорат билан касалхонага олиб келинган ҳуқуқ ҳимоячиси топширган анализларда коронавирус аниқланмаганини айтган. Бироқ, 4 апрелда такрорий олинган анализлар олдинги ташҳис хато қўйилгани, Баҳром Ҳамроевда ҳақиқатан COVID-19 вируси борлигини тасдиқлаган.\nТатаристонлик адвокат Руслан Нагиев асли бухоролик фаол Баҳром Ҳамроев Қозонга Хитойга бериб юборилиш хавфи остида қолаётган уйғуристонлик Шаҳризод ва Шоҳдиёр Шавкатларни ҳимоя қилиш учун келганини хабар қилди.\nЎзининг Фейсбукдаги саҳифасида Баҳром Ҳамроев Қозоннинг 7-сонли шифохонасига 38,6 ҳарорати ва қаттиқ йўтал билан ётқизилганини билдирди.\n“...Ҳарорат 39 атрофида турибди. Қаттиқ йўтал телефон орқали суҳбат қилишга имкон бермаётир. Коронавирусга олинган анализлар касалликни тасдиқлабди. Бугун палатамизга инфекцияси тасдиқланган тўртинчи одамни ётқизишди”, - деб ёзди ҳуқуқ ҳимоячиси.\nОзодлик билан мессенжер орқали суҳбатлашган Ҳамроев 7 апрель куни COVID-19 унинг оила аъзоларида ҳам тасдиқланганини айтди. У рафиқаси Зуҳра Ҳамроева ва бошқа оила аъзолари карантинга олинганини маълум қилди.\nОзодлик билан телефон орқали суҳбатлашган Зуҳра Ҳамроева қизи ва ногирон укаси билан Қозон шаҳридаги квартирада қолаётгани, бироқ маҳаллий ҳукумат идораларидан бирор ёрдам ололмаётганидан шикоят қилди.\n- Биз изоляция ҳолатига олинганимиз сабабли тегишли идоралардан зарурий дори ва озиқ-овқат олиб келиб беришни сўрадик. Бироқ, улардан рад жавобини олдик. Мен шаҳарнинг “тезкор линияси”га қўнғироқ қилганимда, “биз кўнгиллиларимизни хавф остига қўя олмаймиз” деган жавобни олдим. Татаристон Соғлиқни сақлаш вазирлигида эса очиқчасига “Биз бундай муаммолар билан шуғулланмаймиз!” деган жавобни беришди. Бизга дори-дармон керак! Укамнинг ҳарорати иккинчи кун 37,7, менда ҳарорат юқори, йўтал қийнаяпти. Бизга ташқарига чиқиш мумкин бўлмаса биз касалликдан ва очликдан квартирада ўлиб кетишимиз керакми?! - деди Зуҳра Ҳамроева.\nСуҳбатдош 7 апрелда у ҳам коронавирус инфекцияси билан касаллангани тўғрисида шифохонадан анализлар натижасини олганини билдирди.\nУларга бу хабарни етказган Қозон шаҳар марказий поликлиникаси ходими улар “ўзини-ўзи изоляция қилиш режими”га олинганини айтган, улар бу режимни бузса маъмурий ва жиноий жавобгарликка тортилишидан огоҳлантириб, ҳужжатларга қўл қўйдирмоқчи бўлган.\n- Мен бу ҳужжатларни имзолашдан бош тортдим, чунки менга ташқи дунё билан алоқа қилишга имкон беришсин, деди суҳбат сўнггида Зуҳра Ҳамроева.\nАдвокатлар Зуҳра Ҳамроева (ўнгда) ва Руслан Нагиев (чапда) Татаристон Олий Судида\nЗуҳра Ҳамроева 1968 йилда Ўзбекистонда туғилган. Қозонга 1983 йилда кўчиб келган ва шу ердаги ижтимоий-юридик институтни битириб, ҳозирда “Мемориал” ва “Ёрдам” ташкилотлари билан ҳамкорликда, жумладан, меҳнат муҳожирлари ва сиёсий қочқинлар ҳимояси билан шуғулланиб келади.\nРоссия Соғлиқни сақлаш вазирлиги сўнгги маълумотларига кўра, Россияда COVID-19 билан касалланганлар сони 7497 кишига етди (улардан 5181 нафари Москвада), 58 киши ундан вафот этди, 494 одам соғайиб кетди.


ЎЗБЕКИСТОН РЕСПУБЛИКАСИ ОЛИЙ СУДИФИРИБГАРЛИК ЗАНЖИРИ ҚАЧОН УЗИЛАДИ? from\nФИРИБГАРЛИК ЗАНЖИРИ ҚАЧОН УЗИЛАДИ?\nМамлакатимизда жамиятни емирувчи хавфли иллат бўлган коррупцияга қарши кескин кураш олиб борилмоқда. Бироқ ҳаётда айрим одамлар ўз муаммосини ноқонуний йўллар орқали ҳал этишга уринада. Бу эса, фирибгарларга қўл келади. Буни қуйидаги мисол ҳам яққол тасдиқлайди.\nУчкўприк туманида яшовчи Жавоҳир Топволдиев (исм-шарифлар ўзгартирилган) муқаддам уч маротаба судланган. Аммо у бундан тегишли хулоса чиқариш ўрнига яна жиноят содир этди.\nЎтган йилнинг охирида у Чўлпон қишлоғида яшовчи Санжар Сиддиқовнинг ҳарбий қисмга ишга кирмоқчи бўлиб юрганидан хабар топади. Санжар билан учрашганда таниш-билишлари кўплиги, агар «харажати»дан қочмаса, бажонидил ёрдам беришини айтади. Орадан бир неча кун ўтгач, у С. Сиддиқовни Қўқон шаҳридаги ҳарбий қисмда ишловчи танишининг олдига олиб боради. Мезбон инсонийлик мезонларига амал қилган ҳолда меҳмонларга илиқ муносабатда бўлади. Бу фирибгар учун айни муддао эди.\n— Бу ердагилар қадрдонларим. Илтимос қилсам, ишингизни тезда ҳал қилиб беришади. Фақат «харажати»дан қочмасангиз бўлди, — дейди Жавоҳир баландпарвоз оҳангда.\nШундан сўнг С. Сиддиқов Жавоҳирнинг гапига тўлиқ ишонч ҳосил қилади ва минг АҚШ долларилик «харажат»ни тўлашга рози бўлади. Аммо орадан вақт ўтса-да, иш масаласи ҳал бўлмайди. Чунки аслида фирибгар пулни аллақачон ўзининг шахсий эҳтиёжлари учун сарфлаб юборган эди. Шундай бўлса-да, Жавоҳир турли важ-карсонларни рўкач қилиб, Санжарга қуруқ ваъдани бериб, вақтни чўзаверади. Охир-оқибат Санжар ҳарбий қисмга бориб, Жавоҳир таништирган одамга рўй берган воқеа тафсилотларини маълум қилади. Ўз навбатида, у бу ишга умуман алоқаси йўқлигини билдириб, бу ҳақда ҳуқуқни муҳофаза қилувчи идораларга хабар беришни маслаҳат беради.\nШундан сўнг мазкур ҳолат бўйича жиноят иши қўзғатилиб, тергов ҳаракатлари олиб борилади. Тергов пайтида Жавоҳир айбига тўлиқ иқрорлик билдириб, Санжарга етказилган зарарни қоплаганини маълум қилади. Яқинда жиноят ишлари бўйича Бешариқ туман судида ушбу жиноят иши кўриб чиқилиб, Ж. Топволдиевга нисбатан қонуний жазо тайинланди.\nШу ўрнида таъкидлаш жоизки, жамиятда ҳуқуқий онг ва ҳуқуқий маданият юксалмаса, коррупция ва фирибгарлик жиноятлари сони камаймайди.\nҚолаверса, ортиқча ишонувчанлик ва кўзлаган мақсадга ноқонуний йўл орқали тезроқ эришиш истаги ҳам фирибгарлик тегирмонига сув қуйиши турган гап. Шу боис қонунларни яхши билиш ва уларга қатъий риоя этиш, ҳуқуқбузарлик ва жиноятларга жамоатчиликнинг муросасиз муносабатини шакллантиришга доимий эътибор қаратиш зарур. Ана шундагина ҳар қандай жиноят, хусусан, фирибгарликнинг олдини олиш мумкин.\nмехмонлар – 213


“Жонажон Ўзбекистоним, мангу бўл омон!” шиори остида ўтказилаётган Республика талаба-ёшлар фестивали олий таълим тизимида таҳсил олаётган талаба-ёшларга Ўзбекистон Республикаси Президенти томонидан илгари сурилган бешта муҳим ташаббус доирасида ўз иқтидорини намоён этиш учун имконият яратиш, уларнинг дунёқараши ва фикрлаш доирасини янада кенгайтириш, ёшларда Ватан тақдирига дахлдорлик туйғусини шакллантириш, маънавий баркамол шахсни тарбиялаш, талабаларнинг жамиятда муносиб ўрин топишлари ҳамда ўзлари қизиққан соҳанинг етук мутахассиси бўлиб етишишларига кўмаклашиш мақсадида ташкил этилмоқда. Фестиваль доирасида миллий ғоя, xалқимизнинг бой маданий мероси ва маънавий-аxлоқий анъаналаридан кeлиб чиққан ҳолда ёшлар ўртасида маданий-маърифий ҳамда оммавий спорт ва соғломлаштириш тадбирлари амалга оширилаяпти.\nФестиваль доирасидаги тадбирларга олий таълим муассасаларининг маданият ва санъат, спорт ва соғлом турмуш тарзи, ахборот технологиялари\nва интернетдан фойдаланиш, бадиий ижод ва китобхонлик ҳамда миллий ҳунармандчилик йўналишлари бўйича иқтидорли талаба-ёшлари жалб этилган. Мазкур Республика талаба-ёшлар фестивали Ўзбекистон Республикаси Президенти томонидан илгари сурилган бешта муҳим ташаббус доирасида ўтказилмоқда.\nБиринчи ташаббус. Ёшларнинг мусиқа, рассомлик, адабиёт, театр ва санъатнинг бошқа турларига қизиқишларини ошириш, истеъдодини юзага чиқариш бўйича ўтказилаётган тадбирда\n1.“Қувноқлар ва зукколар” кўрик-танлови бўлиб унда, олий таълим муассасаларининг 5 та “Қувноқлар ва зукколар” жамоаси иштирок этмоқда. Улар вазирлик кубоги учун “Қувноқлар ва зукколар” кўрик-танлови низомида белгиланган тартиб ва шартлар асосида беллашадилар.Ўтказиладиган жой: “Туркистон” санъат саройи. Ўтказиш вақти: 2019 й. 18 октябрь. Иштирокчи талабалар сони – 75 нафар.\n2. “Талабалар театр-студиялари” фестивали доирасидаги тадбирда олий таълим муассасаларининг 6 та Талабалар театр-студияси иштирок этяпди. Бунда, мактаб ўқувчилари ва маҳаллалардаги уюшмаган ёшларга талабалар томонидан саҳналаштирилган спектакллар намойиш қилинади. Ўтказиладиган жой: Миллий академик драма театри, Муқимий номидаги Ўзбек мусиқали драма театри,Яшнобод тумани Авиасозлар маданият саройи. Ўтказиш вақти: 2019 йил 18 октябрь. Иштирокчи талабалар сони– 53 нафар.\n3.“Ягонасан, муқаддасан Ватан!” қўшиқ ва шеърлар фестивалида “Ягонасан, муқаддас Ватан!”кўрик-танловида фаол иштирок этган олий таълим муассасаларидаги талабаларнинг ижодий чиқишларидан тузилган концерт дастури намойиш этилади.\nЎтказиладиган жой: “Туркистон” санъат саройи. Ўтказиш вақти: 2019 йил 18 октябрь. Иштирокчи талабалар сони – 40 нафар (6 та жамоа).\nИккинчи ташаббус. Ёшларни жисмоний чиниқтириш, уларнинг спорт соҳасида қобилиятини намоён қилишлари учун зарур шароитларни яратиш йўналишида ўтказилаётган тадбирда\n1. “Олий таълим муассасалари талабалари ўртасида миллий кураш мусобақаси” ўтказилмоқда. Мазкур тадбирда Қорақалпоғистон Республикаси, Тошкент шаҳри ва вилоятлардаги олий таълим муассасалари талабалари терма жамоаларининг вакиллари иштирок этади.\nЎтказиладиган жой: Тошкент шаҳри, “Ёшлик” спорт мажмуаси. Ўтказиш вақти: 2019 йил 18 октябрь. Иштирокчи талабалар сони – 112 нафар (бундан ташқари, 14 нафар мураббий).\n2. Талабалар ўртасида 3 километрга югуриш марафони. Мазкур тадбирда Қорақалпоғистон Республикаси, вилоятлар ва Тошкент шаҳридан келган делегация аъзолари, жамоатчилик вакиллари ва барча хоҳловчи фуқаролар иштирок этади. Мусобақалар Ўзбекистон енгил атлетика федерациясининг марафон югуриши қоидаларига асосан ўтказилади.\nЎтказиладиган жой ва муддати: Чилонзор ва Шайхонтоҳур туманлари ҳудуди. Ўтказиш вақти: 2019 йил 18 октябрь. Маршрут:\nСтарт – “Миллий боғ” метро бекати, Бунёдкор ва Ислом Каримов кўчалари орқали; Финиш – “Пахтакор” стадиони. Иштирокчи талабалар сони – 250 нафар.\n3. Талабалар ўртасида мини футбол мусобақаси. Мазкур тадбирда Қорақалпоғистон Республикаси, вилоятлар ва Тошкент шаҳри талабалар терма жамоаларининг 8 нафардан вакиллари иштирок этмоқди. Мусобақалар халқаро мини футбол федерацияси қоидалари асосида Олимпия тизимида ўтказилади.\nЎтказиладиган жой: Тошкент шаҳри, “Ёшлик” спорт мужмуаси. Ўтказиш вақти: 2019 йил 18 октябрь. Иштирокчи талабалар сони – 112 нафар (бундан ташқари 14 нафар мураббий).\nУчинчи ташаббус. Аҳоли ва ёшлар ўртасида компьютер технологиялари ва интернетдан самарали фойдаланишни ташкил этиш йўналишида ўтказилаётган тадбирлар\n1. “Блоггерлар клуби” маҳорат дарси.\nЎтказиладиган жой: Олий ва ўрта махсус таълим вазирлигиҳузуридаги Маънавият ва маърифат марказининг “Талабалар медиа ижтимоий ва маданият маскани”.\nЎтказиш вақти: 2019 йил 18 октябрь.\nИштирокчи талабалар сони: олий таълим муассасаларида таҳсил олаётган 120 нафар талаба-блоггерлар.\n2. “IT кўргазма” ва “Дастурий таъминотлар бўйича” маҳорат дарслари.\nЎтказиладиган жой: “Туркистон” санъат саройи. Ўтказиш вақти: 2019 йил 18 октябрь. Иштирокчи талабалар сони: Ахборот технологиялари ва дастурий таъминотлар яратишга қизиқадиган 50 нафар талаба\n3. “Беш ижобий ташаббус” номли хэш-тэг.\nЎтказиладиган жой: Инстаграм ва Фейсбук тармоғи.\nЎтказиш вақти: 2019 йил 15-20 октябрь.\nИштирокчи талабалар сони: барча олий таълим муассасаларининг талабалари иштирок этади.\nТўртинчи ташаббус. Ёшлар маънавиятини юксалтириш, улар ўртасида китобхонликни кенг тарғиб қилиш бўйича тизимли ишларни ташкил этиш йўналишида олиб борилаётган тадбирлар\n1. “Аннотация маҳорати” танлови. Бунда, иштирокчи томонидан ўзи ўқиган асарлар ҳақида қисқача маълумотлар – аннотация берилади ва бошқа иштирокчиларни қизиқтира олган энг яхши аннотациялар аниқланади.\nЎтказиладиган жой: Алишер Навоий номидаги Ўзбекистон Миллий боғи ҳудудидаги “Адиблар хиёбони” Ўтказиш вақти: 2019 йил 18 октябрь. Иштирокчи талабалар сони: 50 нафар талаба.\n2. “Энг билимдон китобхон” танлови. Бунда, олий таълим муассасаларининг билимдон китобхонлари ўртасида тест ўтказилмоқда. Энг кўп тест ечган талаба ғолиб деб эълон қилинади.\nЎтказиладиган жой: Мирзо Улуғбек номидаги Ўзбекистон Миллий университети. Ўтказиш вақти: 2019 йил 18 октябрь.\nИштирокчи талабалар сони: 50 нафар талаба.\n3. Китобхонлик бўйича “Заковат” интеллектуал ўйини. Бунда, “Тафаккур синовлари” танловининг финал босқичи иштирокчи жамоалари ўртасида ўйинлар ташкил этилган.\nЎтказиладиган жой: Тошкент давлат ўзбек тили ва адабиёти университети. Ўтказиш вақти: 2019 йил 18 октябрь. Иштирокчи талабалар сони: 48 нафар талаба (3 та жамоа).\nБешинчи ташаббус.Хотин-қизлар ва ёшларни иш билан таъминлаш йўналишида\n1. “Бизнес тренинг”, “Муваффақиятли аёл”. Бунда, талаба қизлар учун тадбиркорлик ва бизнес сирларини ўргатишга бағишланган маҳорат дарслари ташкил этилган.\nЎтказиладиган жой: Олий ва ўрта махсус таълим вазирлигиҳузуридаги Маънавият ва маърифат марказининг Талабалар медиа ижтимоий ва маданият маскани. Ўтказиш вақти: 2019 йил 18 октябрь. Иштирокчи талабалар сони: 56 нафар (6 нафари тренинг ўқитувчи).\n2. “Енгил саноат ва либослар кўргазмаси”. Бунда, талабалар томонидан тайёрланган енгил саноат маҳсулотлари кўргазмаси ва либослар бўйича модалар намойиши ташкил этилади.\nЎтказиладиган жой: “Туркистон” санъат саройи. Ўтказиш вақти: 2019 йил 18 октябрь. Иштирокчи талабалар сони: 50 нафар талаба.\n3. “Меҳнат ярмаркаси”. Бунда, Бандлик ва меҳнат муносабатлари вазирлиги томонидан алоҳида “Меҳнат ярмаркаси” ташкил этилиб, унга иш берувчи ташкилотлар вакиллари таклиф этилган.\nЎтказиладиган жой: “Туркистон” санъат саройи. Ўтказиш вақти: 2019 йил 18 октябрь.\nФестиваль талаба-ёшларга давлатимиз томонидан яратиб берилган имкониятлар, шарт-шароитларни ёшлар ўртасида кенг тарғиб этишга, мавжуд имкониятлардан унумли фойдалана олиш масъулияти уларнинг ўз зиммасида эканлигини атрофлича тушунтириш орқали ёшлар ўртасида боқимандалик кайфиятини йўқотиш ва тадбиркорлик кўникмаларини шакллантиришга, шунингдек, уларнинг жамият ижтимоий ҳаётидаги фаол иштирокини таъминлашга хизмат қилади.\nҲар бир ташаббус доирасида ўтказилган мусобақа ғолиблари Олий ва ўрта махсус таълим вазирлигининг ҳамда бошқа ҳомийларнинг совғалари, диплом ва “Фахрий ёрлиқ”лари билан тақдирланадилар.\nОЎМТВ ва ЎзМУ Ахборот хизмати


ЎзА - Аёллари ардоқланган юрт\n21.08.2015 17:22 Чоп этиш версияси\nМамлакатимизда оналик ва болаликни муҳофаза қилиш, хотин-қизларнинг қобилият ва имкониятларини руёбга чиқариш, уларни тадбиркорликка жалб этиш бўйича кенг кўламли ишлар амалга оширилмоқда. Кейинги ўн йилда кичик бизнес субъектларига раҳбарлик қилаётган хотин-кизлар улуши 1,6 баробар ошиб, жами тадбиркорларнинг 35 фоизини аёллар ташкил этмоқда.\nПойтахтимизда Тадбиркорлар ва ишбилармонлар ҳаракати – Ўзбекистон либерал-демократик партияси томонидан “Бетакроримсан, ягонасан, она Ватаним – Ўзбекистоним!” шиори остида ташкил этилган “Аёллари ардоқланган юрт” мавзусидаги давра суҳбатида бу алоҳида таъкидланди.\nТадбирда партиянинг Олий Мажлис Қонунчилик палатасидаги фракцияси аъзолари, маҳаллий Кенгашлар депутатлари, Ўзбекистон Ёзувчилар уюшмаси аъзолари, Зулфия номидаги Давлат мукофоти совриндорлари, тадбиркорлар, фермерлар, ёшлар иштирок этди.\nМамлакатимизда хотин-қизларнинг давлат ва жамият бошқарувидаги иштирокини кенгайтириш, уларни сиёсий жараёнларга кенг жалб этиш орқали фидойилик, олижаноблик, яратувчанлик фазилатларини кучайтириш, сиёсий партияларнинг «Аёллар қаноти» фаолиятини янада жонлантириш масалаларига алоҳида эътибор қаратилмоқда. Бунинг самарасида партиянинг ташаббускор аёллари маҳаллалар, чекка қишлоқлардаги хотин-қизларга ёрдам бериш орқали уларни ижтимоий-сиёсий жараёнларга кенгроқ жалб этишга кўмаклашмоқда. Ишбилармон аёлларни ҳар томонлама қўллаб-қувватлаш мақсадида ўтказилаётган қатор лойиҳалар аёллар тадбиркорлигини йўлга қўйишда қўл келмоқда.\nЎзЛиДеП томонидан амалга ошириб келинаётган “Оилавий тадбиркорликдан – мустаҳкам оилага” лойиҳаси улардан бири. Мазкур лойиҳа доирасида жорий йилнинг ўтган даврида 210 нафар аёлга 6 миллиард сўмдан зиёд банк кредити ажратилди. Натижада 600 янги иш ўрни яратилди.\nДавлатимиз раҳбарининг она ва бола саломатлигини муҳофаза қилиш, соғлом авлодни шакллантиришга доир қатор қарорлари мазкур йўналишдаги ишлар кўламини кенгайтиришда дастуриламал бўлмоқда.\nПартиянинг “Соғлом оила – мустаҳкам оила” лойиҳасида хотин-қизларнинг саломатлигини асраш масалаларига эътибор қаратилмоқда.\n– Ўзбек аёлининг қалбига қулоқ тутсангиз, ҳаётидан беҳад мамнун эканлигини эшитасиз, – дейди Янгийўл туманидаги “Неъматжон олмалари” фермер хўжалиги раҳбари Раъно Бобоева. – Ўзимдан қиёс: уч йил олдин тендерда иштирок этиб, етти гектар ерда интенсив боғ барпо этдик. Қизим компьютер, келиним миллий либослар тўгараги ташкил этган. Эришган ютуқларимизнинг барчаси давлатимиз раҳбарининг тадбиркор ва фермерларга яратиб бераётган имтиёзлари ва истиқлол шарофатидандир.\nТадбирда Ватанимиз мустақиллигининг 24 йиллигига бағишлаб жойларда олиб борилаётган тарғибот ишларида хотин-қизларнинг ҳуқуқ ва манфаатларини муҳофаза қилиш, оила ва жамият ҳаётидаги нуфузини ошириш борасида амалга оширилаётган кенг кўламли юмушларнинг мазмун-моҳиятини аҳолига кўпроқ етказиш зарурлиги қайд этилди.


Тожикистонда Россия билан биргаликда аксилтеррор ўқув машғулотлари бошланди\n15:53 / 10.03.2016\nТожикистонда ташқаридан террорчилик хуружларини қайтариш бўйича йирик Тожикистон-Россия ўқув машғулотлари бошланди. Машғулотларга жами 50 мингдан кўпроқ ҳарбий ҳамда катта миқдорда зирҳли техника ва авиация жалб қилинган, деб хабар берилди ТАСС ахборот агентлиги мухбирига Тожикистон мудофаа вазирлиги матбуот хизматида.\nБиргаликдаги машғулотларнинг фаол босқичи Хатлон гарнизонинг 5 та полигонида, яъни "Ляур", "Сумбула", "Момирак", "Ҳарбмайдон" ва "Ҳалқаер" машғулотлар базасида бўлиб ўтади. Машғулотларга умумий ҳисобда Тожикистон Қуролли кучларининг 50 мингга яқин аскар, зобит ва захирадаги ҳарбийлари ҳамда Россиянинг 2 мингдан кўпроқ аскар ва зобитлари жалб қилинади.\nТожикистон мудофаа вазирлиги матбуот котиби Фаридун Маҳмадализоданинг айтишича, "Тожикистон ва Россиянинг ҳарбий ҳамкорлиги тарихида биринчи марта машғулотларда Тожикистонда жойлашган Россиянинг 201-ҳарбий базаси ҳарбийларидан ташқари, Россия мудофаа вазирлиги марказий ҳарбий оуругининг қўшимча кучлари ва воситалари иштирок этмоқда".\nМашғулотлар Тожикистон президенти Эмомали Раҳмоннинг "Ҳудудий мудофаани ташкил этиш режасини тасдиқлаш ва амалга ошириш" фармони доирасида ўтказилмоқда. Машғулотларга Тожикистон мудофаа вазири Шерали Мирзо қўмондонлик қилади. Россия томонидан машғулотларни Марказий ҳарбий округ қўмондони ўринбосари генерал-лейтенант Ҳасан Калоев бошчилигидаги округ вакиллари гуруҳи кузатиб боради.


Қаршида айбини бировга тўнкашга уринган милиционер қамалди\n27 ноябр 2020, Тошкент вақти: 06:38\nҚашқадарёда ўзи содир қилган жиноятни бошқа фуқаронинг бўйнига юклашга уринган милиция ходими 7 йилга озодликдан маҳрум этилди. Айни пайтда суд милиция ходимининг айбини бўйнига олган фуқарони ҳам ёлғон кўрсатма бергани учун жазолади. Воқеа гувоҳлари эса бу ҳолни жиноят қилаётган милиционерлар сонига нисбатан дарёдан бир томчидек оз, демоқдалар.\nҚашқадарёда одам уриб ўлдирган милиция ходими Ҳамдам Комилов ишини йўқотмаслик мақсадида муқаддам судланган фуқаро Йўлдош Мойлиевни “Автоҳалокат пайти машина рулида мен ўтирганман” деб ёлғон гувоҳлик беришга кўндирган.\nЎзбекистонда чиқадиган “Истеъмолчи” газетасининг ёзишича, Қашқадарё вилояти Қарши шаҳар Ички ишлар бўлими ходими Комилов томонидан содир этилган автоҳалокат оқибатида мазкур шаҳардаги "Нуристон" академик лицейи ўқитувчиси Абдиназар Тўлаганов ҳалок бўлган.\n"Мазкур иш бўйича жиноят иши қўзғотилиб, судга чиққач, милиция ходимининг тергов идорасини чалғитгани ва алдагани маълум бўлди. Жиноят ишлари бўйича Қарши туман суди милиция ходими Комиловни 7 йилга озодликдан маҳрум этди, шунингдек, унинг ҳисобидан марҳум Тўлаганов рафиқасига 15,3 миллион сўм (Ўзбекистон Марказий банки белгилаган расмий курс бўйича 7,2 минг АҚШ доллари) миқдорида моддий ва маънавий зарар ундиришни белгилади", деб ёзди “Истеъмолчи”.\nБировнинг айбини бўйнига олмоқчи бўлган Мойлиев эса ёлғон кўрсатма бергани учун 2 ярим йилга ахлоқ тузатиш калониясига жўнатилди.\nҚашқадарёлик ҳуқуқ фаоли Гулшан Қораеванинг айтишича, жиноятни содир этган милиция ходими қолиб, ўрнига бошқа бировлар жазога тортилган ҳолатлар вилоятда кўп бўлган.\n- Милиция ходимлари машинани ичиб ҳайдайди, қизил чироқдан ҳам ўтиб кетаверади, оқибатда жуда кўп авариялар ўшалар тарафидан содир этилади, жазони эса бошқалар олади, - дейди Қораева.\nҚораевага кўра, шундай воқеалардан бири бир неча йил аввал Шаҳрисабз туманида бўлган.\nЎшанда милиция ходими бошқараётган "Нива" автомобили "Нексия" автомобилига урилиши оқибатида икки киши ўлган, яна икки киши оғир жароҳат олган.\nШаҳрисабз шаҳар суди эса эҳтиётсизлик оқибатида авария содир қилган, дея “Нексия” ҳайдовчиси Обиджон Холовни саккиз йилга озодликдан маҳрум қилган эди.\nЎша пайтда милиция ходими бошқариб бораётган “Нива”нинг ичида бўлган Ўктам Абдуназаров воқеани эсларкан, автоҳалокатга рулда ўтирган милиция ходимини хатоси сабаб бўлган, деб билишини айтади.\nЎктам Абдуазаров ўша автоҳалокатда акаси Амир Абдуназаровнинг ўлимига сабабчи бўлган ДАН ходими Нодир Холбоевни жазога тортилишини талаб қилиб келмоқда.\n- Бизнинг машинани жарима майдончасига ҳайдайман деб, йўлда авария бўлиб, икки киши ўлди, икки киши майиб бўлди. Жиноятни ГАИ ходими қилди, лекин унга чора кўрилмади, - дейди Абдуназаров.\nБундан ташқари, ўтган ой Гулистонда икки одам ўлимига сабаб бўлган аварияни ўзбек генералининг ўғли амалга оширгани ҳақда хабар қилинганди. “Каптива” машинаси ҳайдовчиси бўлгани айтилган ўғил воқеа жойидан қочиб кетган.\nКейинроқ, 27 ёшли Элдор Ҳожибоев ички ишлар бўлимига келиб “Каптива” рулида бўлганини иддао қилиб, бахтсиз ҳодиса учун масъулиятни ўз зиммасига олган.\nМаълум бўлишича, 27 ёшли Александр Қосимов Ўзбекистондаги хавфсизлик идораларидан бирида юқори лавозимни эгаллайдиган генерал Қосимовнинг асранди ўғлидир.


ПФЛ Кубоги: "Пахтакор" - "Андижон" 0:2 / CHAMPIONAT.asia\nПФЛ Кубоги: "Пахтакор" - "Андижон" 0:2\nПФЛ Кубогининг иккинчи тур баҳсида "Пахтакор" ёшлар таркиби "Андижон"га 0:2 ҳисобида имкониятни бой берди.\nМазкур ўйинда Италияда ўтган халқаро турнирда иштирок этган баъзи футболчилар ҳам майдонга туширилди. Андижонликлар эса асосий таркиб билан ҳаракат қилишди. Учрашув деярли тенг курашлар остида кечди, лекин тажриба бобида устун бўлган "Андижон" футболчилари ғалабани ўз томонларига оғдиришди. Дастлаб пенальтидан Иброҳим Отахонов ҳисобни очди. Биринчи бўлим охиригача Илҳом Мўминжонов шогирдлари бир неча бор қулай вазиятларни юзага келтиришди, аммо улардан фойдалана олишмади.\nИккинчи бўлимда ҳам рақиб тез гол урди. Бу сафар Астраускас ўзини кўрсатди. Шу тариқа 0:2 ҳисобида ютқазган ёшларимиз кейинги босқичга чиқиш имкониятини қўлдан бой бериб бўлишди.\n"ПАХТАКОР" - "АНДИЖОН" 0:2 (0:1)\nГоллар: Отахонов 7-пен, Астраускас 61.\n"Пахтакор": Абдумавлон Абдужалилов, Фарҳод Мираҳматов, Ҳумоюн Аъзамов, Баҳодир Мирзараҳимов, Виктор Григорьев, Достон Иброҳимов, Алишер Мирзаев, Равшан Хурсанов, Бобур Искандеров, Жасур Ҳакимов, Игорь Рогованов.\nЗахирадан тушганлар: Вали Раҳимов, Ҳожиакбар Ҳайдаров, Дилмурод Қодиров, Жамшид Юсупов, Абдурасул Комилов, Шоҳруҳ Искандеров, Бекзод Мирзамуродов.\n"Андижон": Парванов, Паулаускас, Касьян, Отахонов, Ғозиев, Абдураҳимов, Шайманов, Султонов, Астраускас, Р.Раҳмонов, Камолов.\nЗахира: Смородин, Турсунов, Жўрабоев, Усмонхўжаев, Тўхтасинов, Павленко, А.Раҳмонов.


05:00 / 01.03.2017 1382 pdf Ўқиш режими + -\nИнсон учун машаққатли ишлардан бири дўст танлашдир. Чунки қадди-басти чиройли ва хулқи гўзал бўлиб кўринган ҳар бир киши табиатан яхши ва гўзал хулқли бўлавермайди. Зеро, ранги тиниқ ва тоза кўринган сув шўр ҳам бўлиши мумкин.\nКишига, айниқса, у ёш бўлса, дўст ва йўлдошининг таъсири тез ўтади. Хулқи ва эътиқоди бузуқ кишилар билан дўстлашиш оқибати пушаймонликдир.\nФарзандларини ёмон хулқли кимсалар таъсиридан ҳимоя қилиш ота-онанинг бур-чидир. Ота-она фарзандларига яхши ибратли дўст танлашда ўрнак бўлишлари ва ёр-дам беришлари керак.\nРасулуллоҳ (соллаллоҳу алайҳи ва сал-лам) марҳамат қиладилар: “Ростгўйлар билан дўстлашинг! Улар тинчлиқда зийнат, хавфда қалқондир”.\nҲакимлардан бири айтади: “Диёнатли, ақлли ва одобли киши билан дўстлашгин. У муҳтожлигингда ёрдамчинг, қийин кунларингда қўлловчинг, маъюслигингда қувончинг, хотиржамлигингда зийнатинг бўлади”.\n“Кишининг кимлигини сўзидан эмас, ишидан бил, муҳаббатини тилидан эмас, кўзидан бил!”\n“Дўстинг қандай эканини унинг сендан олдин дўстлашган одами ким эканлигидан билиб оласан”.\nИнсон саломатлиги тановул қилган та-омига боғлиқ бўлганидек, унинг саодати ҳам танлаган дўстларига боғлиқдир. Шу-нинг учун дўст танлашда адашманг.\n"Адабуд дунё вад дин" китобидан\n05:00 / 01.03.2017 1669\n05:00 / 01.03.2017 1419\nБу йўлга киришнинг бошланғич нуқтаси кишида ҳимматнинг қўзғалиши билан бўлади. Тасаввуф йўлига киришга ҳиммат қилган одам ўзига муршид ахтара бошлайди. Агар давоми...\n977 21:00 / 03 май\nАллоҳ буюради Аллоҳ фазлу карами билан ато қилган нарсаларнинг закотини беришга бахиллик хасислик қилган кимсалар ҳаргиз бу қилмишларини ўзларини учун яхшилик давоми...\n1207 18:09 / 17.11.2018\n1295 05:00 / 06.03.2017\nАл Ҳикам ул Атоиййа шарҳи (7)\nГарчи вақти таъйин қилинган бўлсада ваъда қилинган нарсанинг амалга ошмаслиги сени ваъда ҳақида шубҳалантириб қўймасин. Чунки, у сенинг қалб кўзинга нуқсон давоми...\n1311 05:00 / 01.03.2017


Озодлик радиоси қирғиз хизматининг Боткендаги мухбири Жениш Айдаровга кўра, 31та юк машинасидан иборат гуманитар ёрдам карвони Ўзбекистоннинг Фарғона ва Қирғизистоннинг Пулгон шаҳарлари чегарасида жойлашган Водил чегара бекатидан ўтказилган ва 25 январ кунининг иккинчи ярмида Сўхга кириб борган.\n-Юк машиналар карвонини Қирғизистоннинг Боткен вилояти милицияси Сўхгача қўриқлаб борди, - деди Айдаров.\nСўхликларга бензин, оқ ëғ, дори-дармон ва зарурий кенг истеъмол молларидан иборат машиналар карвони Риштон туманининг чегара ҳудудида қирғиз томони йўл бермагани учун тўрт кундан бери тўхтаб турган эди.\nШунингдек, гуманитар юклар ортилган 17та юк машинаси жума эрталаб Ўзбекистоннинг Шоҳимардон қишлоғига йўл олган.\nОзодлик радиоси қирғиз хизматига кўра, Шоҳимардон аҳлига аталган гуманитар юклар ортилган машиналар карвони Водил чегара пункти орқали ўтказилган.\nАвтомашиналар карвонини Қирғизистоннинг Боткен вилояти милиция машиналари қўриқлаб бормоқда.\nАммо, сўхликларнинг айтишича, ҳозирча уларга бирон инсонпарварлик ёрдами етиб борганча йўқ.\n- Ҳеч қанақа ёрдам келгани йўқ. Ёқилғи қуйиш шаҳобчаларида бензин йўқ.\nРиштондан ўтадиган йўл ҳали ҳам ёпиқ, - деди Фаррух исмли сўхлик.\nФарғоналик ҳуқуқ ҳимоячиси Баходир Элибоев Озодлик билан суҳбатда сўхликларга мўлжалланган гуманитар юклар ортилган машиналар Қирғизистон чегарасидан ўтказилганини тасдиқлади.\n- Юк машиналари Сўхга етиб борган, мен ҳайдовчилар билан гаплашдим, улар чешарадан ўтишганини тасдиқлашди - деди Элибоев.\nҚирғизистон Давлат чегара ҳизмати 25 январ куни Қирғизистон ва Ўзбекистон чегара хизматлари раҳбарлари ўртасидаги музокаралар чоғида Қирғизистоннинг Барак эксклави ҳамда Божой аҳоли пункти ва Ўзбекистоннинг Сўх ҳамда Шоҳимардон анклавига гуманитар юкларни етказиш бўйича келишувга эришилгани ҳақида хабар қилганди.